MALTA DEBATES TAL-KAMRA TAD-DEPUTATI (Rapport Ufficjali u Rivedut) ID-DISA' PARLAMENT Seduta Nru. 365 It-Tlieta, 19 ta' Settembru, 2000 Stampat fl-Ufficcju ta' l-Iskrivan Kamra tad-Deputati MALTA Prezz Lm1 ID-DISA' PARLAMENT Seduta Nru. 365

It-Tlieta, 19 ta' Settembru, 2000

Il-Kamra tad-Deputati ltaqgħet fil-Kamra tal-Parlament, il-Palazz, il-Belt Valletta, fid-9.09 a.m.

Talba

SEDUTA NRU.

It-Tlieta, 19 ta' Settembru, 2000

WERREJ MINUTI 185

MISTOQSIJIET - TWEĠIBIET ORALI 185

TQEGĦID TA' KARTI 190

ORDNIJIET TAL-ĠURNATA

ABBOZZ TA' LIĠI DWAR L-AWTORITA` TA' L-ISTATISTIKA TA' MALTA (KUMITAT)

MALTA STATISTICS AUTHORITY BILL (COMMITTEE STAGE) 190

ABBOZZ TA' LIĠI DWAR AWTORITA` TA' MALTA DWAR IR-RIŻORSI (KUMITAT)

MALTA RESOURCES AUTHORITY BILL (COMMITTEE STAGE) 208

AĠĠORNAMENT 216

MISTOQSIJIET GĦAL TWEĠIBIET ORALI MWIEĠBA BIL-MIKTUB 219

MINUTI

Il-Minuti tas-Seduta Nru. 364 li saret fit-18 ta' Settembru, 2000 ġew konfermati.

MISTOQSIJIET - TWEĠIBIET ORALI

ETC - QTUGĦ MIR-REĠISTRU

L-ONOR.

NOEL FARRUGIA (f'isem l-Onor.

Chris Agius) staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid kemm persuni nqatgħu minn fuq l-ewwel parti tar-reġistru minn Jannar sal-lum?

X'kienu r-raġunijiet u mil-liema lokal kienu ġejjin?

ONOR.

LAWRENCE GONZI (Viċi Prim Ministru u Ministru għall-Politika Soċjali): Qed inpoġġi fuq il-Mejda tal-Kamra tabelli li juru l- informazzjoni mitluba għall-perijodu bejn l-1 ta' Jannar u 31 ta' Lulju ta' din is-sena.

TURIŻMU - SAFAR - DELEGAZZJONIJIET MINISTERJALI

L-ONOR.

NOEL FARRUGIA staqsa lill-Ministru għat-Turiżmu: Jista' l- Ministru jinformana f'liema dati matul is-sena 1999 u s-sena 2000 kien imsiefer fuq xogħol ministerjali?

Jista' jgħid ukoll kemm kienu l-persuni li kienu jifformaw kull delegazzjoni u x'kien l-għan taż-żjara u x'kienu r- riżultati ta' kull żjara?

ONOR.

MICHAEL REFALO (Ministru għat-Turiżmu): Bi tweġiba għal mistoqsija ta' l-Onor.

Interpellant qed inqiegħed fuq il-Mejda tal-Kamra l- informazzjoni mitluba.

MR SPEAKER (Onor. Anton Tabone): L-Onor.

Noel Farrugia, mistoqsija supplimentari.

ONOR.

NOEL FARRUGIA: Jista' l-Ministru jgħidilna x'inhi r-raġuni li matul is-sena li għaddiet u din is-sena t-turiżmu mir-Russja naqas?

X'għandu maħsub il-ministeru sabiex jerġa' jirriattiva mill-ġdid il- popolarita` tas-suq Russu?

MR SPEAKER: Il-Ministru.

ONOR MICHAEL REFALO: Mr Speaker, fil-fatt dan m'għandu x'jaqsam xejn mad- domanda oriġinali, pero` nista' ngħid li s-suq Russu nfetaħ fl-1993 u beda miexi mhux ħażin tant li nfetaħ uffiċċju mill-NTOM.

F'Awissu ta' l-1998 kien hemm problema ekonomika kbira fir-Russja u peress li s-safar jiddependi ħafna mid-disposable income, din ħalliet effett mhux biss fuq pajjiżna imma kullimkien.

Jidher pero` li bil-mod il-mod l-ekonomija Russa qed tirpilja u qed jirpilja wkoll is-suq Russu.

Fil-fatt din is-sena sejrin ħafna aħjar mis-sena li għaddiet u għada għandi okkażjoni nkellem lill-Prim Ministru tar-reġjun ta' Sverlovsk, fejn wieħed mis-suġġetti li se jiġu diskussi huwa proprju dan.

POLITIKA SOĊJALI - KONSULENTI

L-ONOR.

NOEL FARRUGIA (f'isem l-Onor.

Helena Dalli) staqsa lill- Viċi Prim Ministru u Ministru għall-Politika Soċjali: Jista' l-Viċi Prim Ministru jwieġeb mistoqsija parlamentari nru.

ONOR.

LAWRENCE GONZI: Qiegħed inpoġġi fuq il-Mejda tal-Kamra t-tweġiba għal mistoqsija parlamentari nru.

POLITIKA SOĊJALI - KORPORAZZJONIJIET

L-ONOR.

NOEL FARRUGIA (f'isem l-Onor.

ONOR.

PULIZIJA - PERSUNI NIEQSA

L-ONOR.

NOEL FARRUGIA (f'isem l-Onor.

Joseph Cuschieri) staqsa lill- Ministru ta' l-Intern: Jista' l-Ministru jgħid kemm nies ġew irrapportati nieqsa f'dawn l-aħar tliet snin?

Jista' jgħid ta' liema nazzjonalita` huma?

Jista' jagħti lista tagħhom?

Jista' jgħid kemm minn dawn fil-fatt għadhom nieqsa u kemm ilhom nieqsa?

ONOR.

TONIO BORG (Ministru ta' l-Intern): Ninsab informat li n-numru ta' persuni rrapportati nieqsa lill-pulizija bejn l-1 ta' Jannar 1998 u d-19 ta' Lulju 2000 hu kif ġej:

| |1998|199|200| | | |9 |0 | |Persuni |157 |183|111| |rrapportati | | | | |nieqsa | | | | |Persuni għadhom | 1 | 2|xej| |irrapportati | | |n | |nieqsa | | | |

Ma nħossx li għandhom ikunu ppubblikati l-ismijiet ta' persuni li jkunu rrapportati nieqsa u wara rintraċċati.

Il-persuni li għadhom irrapportati nieqsa huma raġel mix-Sri Lanka rrapportat nieqes fil-11 ta' Marzu 1998; raġel mill-Marokk li ġie rrapportat nieqes fit-12 ta` Luljju 1999; u kien hemm ukoll il-każ ta' mara Għawdxija li kienet irrapportata nieqsa nhar il-5 ta' Diċembru 1999, pero` dwar dan il-każ hemm proċeduri pendenti quddiem il-qorti.

MR SPEAKER: L-Onor.

Farrugia, mistoqsija supplimentari.

ONOR NOEL FARRUGIA: Mr Speaker, fid-dawl tal-kummenti li dehru fil- ġurnal "The Times" ta' nhar il-Ħadd mill-Ambaxxatur ta' l-Eġittu għar- rigward ta' ċerti diffikultajiet li ċittadini Eġizzjani qed jiffaċċjaw meta jaslu Malta, jista' l-Ministru jgħid jekk huwiex qed jinvestiga dan il-każ?

MR SPEAKER: Il-Ministru.

ONOR.

TONIO BORG: Irrid nibda biex ngħid li ċittadini mill-Afrika ta' Fuq m'għandhomx bżonn visa biex jidħlu Malta.

Madankollu dan ma jfissirx li kulħadd jista' jidħol Malta, jiġifieri l-pulizija tuża d-diskrezzjoni - peress li tagħmel ukoll ix-xogħol ta' immigrazzjoni - u tara li jekk ikun hemm suspetti li l-persuna li qed tipprova tidħol Malta m'hijiex turista bona fide, allura tirrifjuta li tħalliha tidħol minkejja li m'hemmx bżonn visa.

Ġieli jkonna lmenti, li anke jiġu investigati, u jintalbu rapporti mill-persuni konċernati.

Jeżistu wkoll kriterji dwar min għandu jidħol f'Malta jew le u nista' ngħid li kellna każi fejn persuni ma jkollhomx flus jew inkella jiġu Malta bil-mappa ta' l-Italja.

Jien ma neskludix li xi kultant jista' anke jittieħed żball f'dan il-kuntest, pero` aħna nagħmlu minn kollox - jien ikolli laqgħat ta' spiss ma' l-uffiċjali ta' l-immigrazzjoni li jmexxu dak id-dipartiment - biex naraw li kemm jista' jkun ma jkunx hemm inkonvenjent għal dawn in-nies.

Meta jkun hemm każi ġenwini dejjem jiġu investigati.

Għedt ukoll lill-uffiċjali ta' l-immigrazzjoni biex ikun hemm kuntatt kemm jista' jkun dirett ma' l-ambaxxati ħalli meta jinqalgħu każi bħal dawn ikunu jistgħu jiġu solvuti kemm jista' jkun malajr.

MR SPEAKER: L-Onor.

Farrugia.

ONOR.

NOEL FARRUGIA: Qed nifhem sew li qed jintqal li l-gvern m'huwiex se jikkonsidra li jbiddel ċerti metodi li qed jiġu applikati llum ħalli ma jkomplix jingħata l-messaġġ li b'xi mod jew ieħor hemm xi indikazzjoni ta' razziżmu?

MR SPEAKER: Il-Ministru.

ONOR.

TONIO BORG: Mr Speaker, tkellimt bil-Malti u ma ftehemnix!

Assolutament m'għandu jkun hemm l-ebda indikazzjoni ta' razziżmu f'dawn l- affarijiet.

Anzi jiena għedt li biex żgur ma jkunx hemm lanqas biss xamma ta' dawn l-affarijiet tlabt kuntatt dirett - u ġie aċċettat u ma' xi wħud mill-ambaxxati diġa` jeżisti - ħalli meta jinqalgħu dawn il-problemi jiġu cleared kemm jista' jkun malajr.

Kien hemm każi anke meta nies sponsorjati minn ambaxxati ħarbu lejn x'imkien ieħor.

Jiġifieri wieħed irid joqgħod attent għaliex dawn il-persuni jistgħu jingannaw mhux biss lill- awtoritajiet Maltin imma anke lill-awtoritajiet tal-pajjiż tagħhom stess.

PTA - TECHNICAL MANAGER

L-ONOR.

NOEL FARRUGIA (f'isem l-Onor.

Joseph Cuschieri) staqsa lill- Ministru għat-Trasport u Komunikazzjoni: Jista' l-Ministru jgħid x'inhi r- raġuni li reġgħet inħasset il-ħtieġa li fil-PTA terġa' toħroġ internal call for applications għall-post ta' technical manager?

Jista' jgħid x'inhuma l- kondizzjonijiet u s-salarju li qed jiġu offruti għal dan il-post?

ONOR.

AUSTIN GATT (Ministru tal-Ġustizzja u Kunsilli Lokali) (f'isem il- Ministru għat-Trasport u Komunikazzjoni): Jien informat li l-persuna li llum tokkupa l-post ta' technical manager waslet biex tirtira aktar tard din is-sena.

Il-ħtieġa ta' dan il-post hija li l-awtorita` dwar it- trasport pubbliku tagħmel it-testijiet tagħha fuq il-vetturi li jservu għat- trasport pubbliku, u dawn isiru kemm permess ta' spot checks kif ukoll testijiet perjodiċi.

Il-kondizzjonijiet huma dawk eżistenti għal tal-lum, waqt li s-salarju għandu jkun bejn Lm6,000 u Lm7,000.

MR SPEAKER: L-Onor.

Farrugia, mistoqsija supplimentari.

ONOR.

NOEL FARRUGIA: Xtaqt nistaqsi domanda dwar id-diffikultajiet li qed jinħolqu minħabba t-talba tal-kunsill lokali tar-Rabat biex tiġi ttrasferita l-venda.

Jista' l-Ministru jara kif jista' jikkordina l- arranġamenti dipartimentali li hemm bżonn bil-għan li tiġi rrimedjata din il-problema?

MR SPEAKER: Il-Ministru.

ONOR AUSTIN GATT: Il-ministeru tiegħi m'huwiex direttament involut.

Minkejja kif jaħsbu ħafna, is-sistema kemm amministrattiva kif ukoll legali m'hijiex li l-ministeru tal-gvern lokali jindaħal direttament f'kwestjonijiet li għandhom x'jaqsmu ma' dipartimenti jew ministeri oħra.

Anzi jekk verament nemmnu fl-awtonomija tal-kunsilli lokali, irridu noqogħdu attenti li ma noħolqux ministeru tal-gvern lokali li jieħu over din l-awtonomija billi jiġġestixxi hu l-problemi, li inevitabbilment se jinqalgħu u jkomplu jinqalgħu iktar ma l-gvern jgħaddi responsabbiltajiet lill-kunsilli lokali.

Fejn tqum problema fuq it-trasport, kull kunsill lokali jittrattaha direttament u m'għandux bżonn intermedjarju.

Ovvjament jien naf bil-kwestjoni li semma l-Onor.

Interpellant kif inkun naf b'ħafna problemi li jkollhom il-kunsilli lokali ma' diversi dipartimenti u ministeri.

Naf ukoll li għaddejjin trattattivi u li ma tiddependix sempliċement, kif naħseb jaf ukoll l-Onor.

Interpellant, minn deċiżjoni tal-ministeru jew tal-public transport authority, imma hemm ukoll involuti s-sidien tal-karozzi li huma parti essenzjali f'kull riforma li tista' ssir.

QORTI - TRAFFIKAR TA' DROGA

L-ONOR.

NOEL FARRUGIA (f'isem l-Onor.

Joseph Cuschieri) staqsa lill- Ministru tal-Ġustizzja u Gvern Lokali: Jista' l-Ministru jgħid f'dawn l- aħħar ħames snin kemm tressqu persuni l-qorti akkużati bi traffikar ta' droga?

Jista' jgħid min kienu dawn il-persuni, x'nazzjonalita` għandhom, kemm minn dawn ingħataw is-sentenza u kemm minnhom għadhom għaddejjin bi proċeduri kriminali kontrihom?

ONOR.

AUSTIN GATT: Qed nannetti statistika tal-kawzi kriminali konnessi ma' droga bid-dettalji mitluba fil-mistoqsija parlamentari minbarra l- ismijiet ta' l-akkuzati.

KALAXLOKK - BORD TAD-DIRETTURI

L-ONOR.

NOEL FARRUGIA (f'isem l-Onor.

Joseph Cuschieri) staqsa lill- Ministru għas-Servizzi Ekonomiċi: Jista' l-Ministru jgħid x'kienu t- tentattivi ta' xogħol ġdid li saru mill-management u l-bord tad-diretturi tal-Kalaxlokk mill-5 ta' Settembru, 1998 'il hawn?

Jista' l-Ministru jgħid ukoll x'kienu t-tentattivi tal-gvern f'dan is-sens?

ONOR.

JOSEF BONNICI (Ministru għas-Servizzi Ekonomiċi): Ninsab informat li mill-5 ta' Settembru 1998 'l hawn il-kumpannija tefgħet mhux anqas minn 40 offerta biex tikseb ix-xogħol għall-ħaddiema tagħha.

Minbarra dan saru tentattivi oħra biex jinġieb xogħol bi sħab ma' kuntratturi privati, fejn il-kumpannija kellha tipprovdi l-ħaddiema.

MR SPEAKER: L-Onor.

Farrugia, mistoqsija supplimentari.

ONOR.

NOEL FARRUGIA: Mr Speaker, dan li qed jgħid il-Ministru jfisser li l-ħaddiema tal-Kalaxlokk huma assigurati li l-impjieg tagħhom huwa salvagwardat?

MR SPEAKER: Il-Ministru.

ONOR.

JOSEF BONNICI: Basta jkunu kompetittivi meta jittenderjaw għax- xogħol.

Mill-5 ta' Settembru 1998 'il hawn kien hemm żmien fejn ma kenux qegħdin ikunu kompetittivi u allura ftit kien hemm possibbilta' li jirbħu xi tender li resqu għaliha.

Il-kumpannija Kalaxlokk trid tkun kapaċi tiġbed ix-xogħol lejha billi tkun flessibbli biżżejjed ħalli tkun kompetittiva.

KALAXLOKK - TEAM MANIĠERJALI

L-ONOR.

NOEL FARRUGIA (f'isem l-Onor.

Joseph Cuschieri) staqsa lill- Ministru għas-Servizzi Ekonomiċi: Jista' l-Ministru jgħid min huma l- persuni li jifformaw it-team maniġerjali tal-Kalaxlokk?

Jista' jgħid x'kondizzjonijiet u salarju għandhom?

ONOR.

JOSEF BONNICI: Fil-preżent it-team maniġerjali tal-kumpannija huwa fformat mis-Sur Fortunato Said bħala projects manager, mis-Sur Edwin Mamo bħala administration manager, mis-Sur Alfred Zammit bħala personnel manager u mis-Sur Carmelo Borg bħala works manager.

Peress li t-tieni parti tal-mistoqsija hija ta' natura kummerċjali ma narax għaliex din għandha tingħata.

MR SPEAKER: L-Onor.

Farrugia, mistoqsija supplimentari.

ONOR.

NOEL FARRUGIA: Fir-rigward ta' dak li qed jgħid il-Ministru u anke fir-rigward ta' dak li ntqal aktar qabel, jista' l-Ministru jgħid jekk il-gvern huwiex qed jgħin lill-Kalaxlokk tinvesti f'apparat teknoloġiku biex din tkun tista' tkun aktar kompettitiva?

MR SPEAKER: Il-Ministru.

ONOR.

JOSEF BONNICI: Permezz tal-MIMCOL, il-gvern qed jagħmel dak kollu possibbli biex lill-kumpannija jġibha fuq bażi aktar kompetittiva u b'hekk hi tkun tista' tiġbed ix-xogħol lejha u tipprovdi xogħol għall-ħaddiema li fadal magħha.

MR SPEAKER: L-Onor.

Farrugia.

ONOR.

NOEL FARRUGIA: Imma hemm flus ivvotati għal dan il-għan u hemm nies professjonisti li qegħdin jagħmlu evalwazzjoni tal-bidliet sostenibbli li hemm bżonn isiru bil-għan li din il-kumpannija tkun iktar kompetittiva?

MR SPEAKER: Il-Ministru.

ONOR.

JOSEF BONNICI: Li qed isir huwa li jiġi assigurat li l-mod kif jiġu submitted t-tenders ikun tajjeb biżżejjed biex il-kumpannija tkun tista' tikkompeti.

Hemm ukoll proċess għaddej kontinwament mhux biss mill- management team tal-Kalaxlokk imma anke bir-riżorsi tal-MIMCOL sabiex wieħed ikun jista' jżid il-flessibilita` u l-management skills li hemm bżonn, ħalli jkun jista' jagħmel monitoring aħjar ta' l-improvements u anke jinkoraġġixxi bidliet li hemm bżonn isiru.

KALAXLOKK - BORD TAD-DIRETTURI

L-ONOR.

NOEL FARRUGIA (f'isem l-Onor.

Joseph Cuschieri) staqsa lill- Ministru għas-Servizzi Ekonomiċi: Jista' l-Ministru jgħid min huma l- persuni li jifformaw il-bord tad-diretturi tal-Kalaxlokk?

Jista' jgħid x'kondizzjonijiet u rimunerazzjoni għandhom?

ONOR.

JOSEF BONNICI: Il-bord huwa fformat mis-Sur Harold Walls bħala chairman u mis-Sinjuri Mario Mizzi, Saviour Ellul u Michael Gonzi bħala membri tal-bord tad-diretturi.

Jien informat li ħadd minn dawn is-sinjuri ma jirċievi xi ħlas għas- servizzi tiegħu fuq il-bord tad-diretturi tal-kumpannija.

KUNSILL MALTI GĦALL-ISPORT - IMPJEGATI

L-ONOR.

NOEL FARRUGIA (f'isem l-Onor.

Evarist Bartolo) staqsa lill- Ministru ta' l-Edukazzjoni: Jikkonferma l-Ministru li l-kunsill Malti għall- isport per se m'għandu l-ebda impjegati miegħu?

Huwa minnu li s-segretarju u l-messaġġier f'dan l-uffiċċju huma ssekondati mill-universita` u minn dipartiment tal-gvern?

Jista' l-Ministru jagħti dettalji dwar xi ħsieb għandu biex isaħħaħ l-istruttura amministrattiva tal-kunsill peress li x- xogħol kollu waqa' fuq is-segretarju?

ONOR.

LOUIS GALEA (Ministru ta' l-Edukazzjoni): Informat li l-kunsill Malti għall-isport per se m'għandu l-ebda impjegati miegħu.

Is-segretarju eżekuttiv m'huwiex sekondat mal-kunsill iżda jagħmel dan ix-xogħol flimkien mad-dmirijiet tiegħu ta' sports manager fl-universita`, minn Mejju 1997.

Il-messaġġier li huwa allokat mid-dipartiment taż-żgħażagħ u sport jgħin fl-uffiċċju tal-kunsill Malti għall-isport tliet darbiet fil-ġimgħa, flimkien ma' xogħol ieħor ta' messaġġier fil-kumpless tal-pixxina nazzjonali.

Diġa` saru provvedimenti biex tissaħħaħ l-istruttura amministrattiva u fil-fatt minn Ġunju li għadda intbagħtet clerk mid-dipartiment taż-żgħażagħ u sport biex tgħin lis-segretarju eżekuttiv.

MR SPEAKER: Grazzi.

Il-ħin tal-mistoqsijiet għadda.

Ngħaddu issa għal Tqegħid ta' Karti.

Il-Viċi Prim Ministru.

TQEGĦID TA' KARTI

ONOR LAWRENCE GONZI: Mr Speaker, inqiegħed fuq il-Mejda tal-Kamra:-

Tagħrif dwar l-għadd ta' persuni li qed jaħdmu sigħat imnaqqsa f'dipartimenti li jaqgħu taħt id-dikasteru tiegħi, bi tweġiba għal mistoqsija parlamentari nru.

Kopja tar-rapport "gender equality legislation strengthening of women's machinery - UNDP project" maħruġ mid-dipartiment tan-nisa fis- soċjeta` f'Ġunju 1999, bi tweġiba għal mistoqsija parlamentari nru.

18822; u

Tagħrif dwar supportline 179, bi tweġiba għal mistoqsija parlamentari nru.

MR SPEAKER: Grazzi.

Il-Ministru Bonnici.

ONOR.

JOSEF BONNICI: Mr Speaker, inqiegħed fuq il-Mejda tal-Kamra:-

Tagħrif dwar diretturi tal-kumpanniji sussidjarji ta' l-Air Malta, bi tweġiba għal mistoqsija parlamentari nru.

18908; u

Kopja ta' OPM Circular Nru 26/2000 maħruġa fil-11 ta' Lulju 2000 dwar it-twaqqif ta' state aid monitoring board, bi tweġiba għal mistoqsija parlamentari nru.

MR SPEAKER: Grazzi.

Stqarrijiet Ministerjali?

Mozzjonijiet?

Ordnijiet tal-Ġurnata.

ORDNIJIET TAL-ĠURNATA

ABBOZZ TA' LIĠI DWAR L-AWTORITA` TA' L-ISTATISTIKA TA' MALTA

MALTA STATISTICS AUTHORITY BILL

L-ordni għall-Kumitat ġie moqri.

FIL-KUMITAT

L-Onor.

Michael Bonnici, President tal-Kumitati, jippresjedi.

(Ikompli mit-18 ta' Settembru 2000)

Klawsola 22 - Self mingħand il-Gvern.

Clause 22 - Borrowing from the Government.

THE CHAIRMAN: Il-Ministru.

ONOR.

JOSEF BONNICI: Mr Chairman, din il-klawsola titkellem dwar il- possibilita` li l-gvern isellef lill-awtorita` għall-ħteġijiet kapitali, li jitwaqqaf fond għal self ta' l-awtorita` ta' l-istatistika u li d-dħul mill- avvanzi lejn l-awtorita` mill-gvern imorru f'dan il-fond.

Min-naħa l-oħra l-ħlas mill-awtorita` għandu jitqiegħed fi treasury clearance fund filwaqt li l-imgħax li tħallas l-awtorita` fuq dan is-self imur fil-fond konsolidat.

Hawnhekk qegħdin nagħmlu struttura ta' awtoritajiet in ġenerali.

Fil-fehma tiegħi huwa għaqli li jkollna struttura simili u nistgħa ngħid li f'dawn l-aħħar ħames snin diġa` saret ċerta spiża kapitali biex jiġi rranġat il-post.

Xorta waħda fil-futur tista' tinqala' l-ħtieġa li jkun hemm spiża kapitali u għalhekk hawnhekk qed ngħidu kif dan ikun jista' jseħħ b'mod organizzat u konsistenti ma' l-istrutturi ta' l- awtoritajiet l-oħra li għandna fil-pajjiż.

THE CHAIRMAN: Aktar rimarki?

L-Onor.

Leo Brincat.

ONOR.

LEO BRINCAT: Sur President, meta f'subklawsola 22 (2) jingħad li għandu jingħata avviż dwar kull self passiv jew avvanz, inkunu qed nirriferu għal legal notice?

ONOR.

JOSEF BONNICI: Iva hekk hu.

THE CHAIRMAN: L-Onor.

Brincat.

ONOR.

LEO BRINCAT: Issa niġu għall-provvedimenti ta' subklawsoli (3) u (5), fejn jissemma it-treasury clearance fund.

Nafu li dan il-fund huwa mekkaniżmu li ilu jeżisti, pero` kien suġġett ta' kritika min-naħa tal- Partit Nazzjonalista fl-oppożizzjoni fl-1998.

Wieħed kien jippretendi li wara l-kritika ħarxa li saret lill-gvern Laburista għal xi użu parzjali li għamel tat-treasury clearance fund, il-gvern Nazzjonalista kienx se jaqa' li jirrikorri għalih hu stess.

Insibha daqsxejn inkonsistenti - forsi dan huwa argument politiku aktar minn tekniku - li l-gvern qed jirrikorri għat- treasury clearance fund meta kien ikkritika l-użu tiegħu taħt l- amministrazzjoni preċedenti bħala mod ieħor kif wieħed iżid id-dejn mingħajr ma jkun jidher.

THE CHAIRMAN: Il-Ministru.

ONOR.

JOSEF BONNICI: Jiddependi minn kif wieħed juża dan il-fond.

M'huwiex għaqli li dan il-fond jintuża biex isostni long-term borrowing.

Jiġifieri wieħed irid joqgħod attent li jara li l-intenzjoni dejjem tkun li dan jintuża għal short-term borrowing.

Jien naħseb li dan huwa fond li għandu utilita` bl-immaniġjar tal-finanzi tal-gvern u kif il-flus jgħaddu minn entita` għal oħra, u f'dan il-każ m'iniex qed nara niddifikulta` li jintuża t-treasury clearance fund, dejjem bil-kondizzjoni li wieħed joqgħod attent kif jużah.

THE CHAIRMAN: Iktar rimarki?

(Onor. Membri: No) Il-mistoqsija hi klawsola 22.

Dawk favur?

(Onor. Membri: Aye) Dawk kontra?

Agreed.

Klawsola 22 għaddiet nem. con. u ġiet ordnata biex issir parti mill-Abbozz ta' Liġi.

Klawsola 23 - Estimi ta l-Awtorita`.

Clause 23 - Estimates of the Authority.

THE CHAIRMAN: Il-Ministru.

ONOR.

JOSEF BONNICI: Klawsola 23 titkellem dwar l-estimi ta' l-awtorita` u tgħid li l-awtorita` għandha tara li kull sena finanzjarja jitħejjew l- estimi tad-dħul u l-infiq tagħha u tistabilixxi wkoll li dan għandu jseħħ mhux aktar tard minn sitt ġimgħat wara tmiem kull sena finanzjarja.

Din il-klawsola qed tgħid ukoll li l-estimi għandhom ikunu structured b'mod li l-infiq ta' l-awtorita` jkun qed jiġi ffinanzjat minn sorsi ta' dħul u allura ma jkollokx xi stima ta' nfiq li m'hemmx provision għaliha biex tiġi ffinanzjata.

Dan ifisser li l-gvern xorta jista' jgħaddi l-flus lill-awtorita` imma jkun hemm sors ta' dħul u l-accounting process ikun qiegħed magħmul b'mod li ma tkunx qed tipprevedi nfiq mingħajr m'għandha sors ta' finanzjament għalih.

L-estimi għandhom isiru f'dik l-għamla u skond kif jirrikjedi l- ministeru tal-finanzi u kopja ta' l-estimi għandha tintbagħat lill-istess ministru tal-finanzi, u mhux aktar tard minn sitt ġimgħat minn meta jirċievi dawn l-estimi mingħand l-awtorita`, il-ministru konċernat għandu japprovahom b'emendi jew mingħajrhom wara konsultazzjoni mal-ministru tal- finanzi.

Dan naturalment huwa parti mill-proċess normali tal-budgeting.

Fis-sistema li għandna llum kull dipartiment u kull awtorita` għandhom a three year business plan u allura wieħed irrid iżomm miegħu.

Darba fi tliet snin issir laqgħa mal-finanzi dwar l-istruttura ta' dan il-business plan u naturalment f'dan il-każ dwar il-finanzjament ta' l-awtorita`.

THE CHAIRMAN: Aktar rimarki?

(Onor. Membri: No) Il-mistoqsija hija klawsola 23.

Dawk favur?

(Onor. Membri: Aye) Dawk kontra?

Agreed.

Klawsola 23 għaddiet nem. con. u ġiet ordnata biex issir parti mill-Abbozz ta' Liġi.

Klawsola 24 - L-infiq għandu jkun skond l-estimi approvati.

Clause 24 - Expenditure to be according to approved estimates.

THE CHAIRMAN: Il-Ministru.

ONOR.

JOSEF BONNICI: Din il-klawsola tispeċifika li l-infiq għandu jkun skond l-estimi approvati, pero` tagħmel ċerti provisions għal dak li jista' jinqala'.

Fil-fatt kien hemm każi fejn, per eżempju, elezzjoni kienet issejħet fi żmien il-budget u allura l-estimi ta' ċerti awtoritajiet ma jkunux jistgħu jgħaddu mill-parlament fil-ħin previst u allura jista' jkollok problema.

Permezz ta' din il-klawsola qegħdin nevitaw dawn it-tip ta' problemi milli jinqalgħu u qegħdin ngħidu li sa l-iskandenza ta' sitt xhur mill-bidu ta' sena finanzjarja jew sa l-approvazzjoni ta' l-estimi għal dik is-sena l-awtorita` tista' tagħmel spiża għat-twettiq tal- funzjonijiet tagħha skond dan l-att li b'kollox ma tkunx teċċedi nofs l- ammont approvat għas-sena finanzjarja ta' qabel.

Jiġifieri fejn ikun hemm problema għax l-estimi ma jkunux għadhom għaddew, għal raġuni jew oħra, l- awtorita` tista' tonfoq bl-istess mod għal sitt xhur ta' dak li kellha fis- sena ta' qabel.

Klawsola oħra tgħid li jista' jkun hemm trasferiment minn vot għall- ieħor fl-istess awtorita`, naturalment bl-approvazzjoni tal-ministru wara konsultazzjoni mal-ministru tal-finanzi.

Din again tagħti l-flessibilita` li primarjament il-gvern huwa konċernat fuq il-vot in ġenerali pero` jekk imbagħad ikun hemm bżonn ta' ċaqliq minn vot għal ieħor fl-istess awtorita` din naturalment tista' ssir pero` għandu jkun hemm dik l-approvazzjoni tal- ministru konċernat li huwa responsabbli quddiem dan il-parlament u wkoll b'konsultazzjoni mal-ministru tal-finanzi.

Hemm ukoll il-provision li estimi supplimentari jistgħu jsiru f'każ ta' bżonn u wara approvazzjoni ta' dan mill-ministru konċernat.

THE CHAIRMAN: L-Onor.

Brincat.

ONOR.

LEO BRINCAT: Sur President, fil-fatt il-punt li se nsemmi diġa` trattajnih il-bieraħ imma naħseb li jerġa' jsir rilevanti fil-kontest ta' din il-klawsola.

Hawnhekk qed jingħad li l-infiq għandu jkun skond l- estimi approvati.

Huwa veru li din is-sena l-infiq se jkun skond l-estimi approvati imma se jkollna a deficit situation qawwija ta' iktar minn Lm88,000.

Naf li l-estimi tas-sena d-dieħla għad iridu jitressqu quddiem il-ministru tal-finanzi, u allura l-ministru għas-servizzi ekonomici għadu m'huwiex f'qagħda li jagħti indikazzjoni dwar dan, imma forsi jista' jagħtina ħjiel indikattiv dwar jekk hemmx ħsieb li fit-tieni sena amministrattiva ta' l-awtorita` id-deficit situation tagħha tiġi rrimedjata.

It-tieni punt huwa l-kwestjoni ta' l-estimi supplimentari.

Gvern Laburista kien ipprova - m'iniex qed ngħid li għamilha to perfection imma kien ipprova - jaqta' l-infiq supplimentari u dan ovvjament biex jibgħat messaġġ li hemm bżonn ta' aktar dixxipplina fiskali fil-pajjiż.

Dan il- gvern jidher li mar lura għall-użu ta' l-estimi supplimentari u għalkemm il- ministru fl-ispjegazzjoni tiegħu ta ad intendere li din se tkun l- eċċezzjoni għar-regola, il-fatt li l-klawsola tipprovdi speċifikament għall- użu ta' l-estimi supplimentari jista' jagħti jagħti wieħed x'jifhem li issa mhux biss il-gvern bħala gvern ċentrali imma anke tramite l-awtoritajiet tiegħu qed jagħmel provvedimenti biex jirrikorri għall-estimi supplimentari.

U dan jista' jibgħat messaġġ negattiv għal dak li għedt jien aktar kmieni, jiġifieri il-bżonn li ndaħħlu kuxjenza ta' dixxipplina fiskali right across the board mhux biss fid-dipartimenti governattivi imma anke fl-awtoritajiet li qegħdin jitwaqqfu.

THE CHAIRMAN: Il-Ministru.

ONOR.

JOSEF BONNICI: Mr Chairman, hemm diversi modi kif wieħed jagħmel financial control u ma naħsibx li l-iktar mod għaqli huwa li taqta' b'sikkina u tgħid li jkun xi jkun il-każ ma tagħtix aktar flus minn dak li jkun hemm ivvutat.

Dak huwa approach li uża l-gvern preċedenti u li aħna kritikajna anke mill-oppożizzjoni għaliex għedna li m'hwuiex realistiku li wieħed ipoġġi fi strait jacket lil dipartiment jew awtorita` b'mod li jekk jinqala' xi ħaġa ma tkunx jista' jvarjaha.

L-intenzjoni tagħna hija li l- estimi supplimentari jibqgħu l-eċċezzjoni, pero` wieħed ma jistax ipoġġi fi straitjacket awtorita` bħal din b'mod li jekk per eżempju jinqala' każ fejn xi aġenzija internazzjonali li aħna membri tagħha tgħidilna li l- informazzjoni li għandha m'hijiex qed tissodisfa l-kriterji tagħha u jkun hemm bżonn li jsir eżerċizzju, dan ma jkunx jista' jsir.

Jien niftakar każ fejn kien hemm ċerta kontroversja fuq ir-retail price index u konna ħadna deċiżjoni, midway through the year, li nagħmlu house budgetary survey ġdid, liema survey iqum ħafna aktar minn Lm100,000 biex isir.

Jien ma naħsibx li l-abbużi jistgħu jitwaqqfu billi ma tagħmilx estimi supplimentari.

L-abbużi jitwaqqfu with good managerial principles u li wieħed jimxi fuq il-prinċipju li jekk ma jistax jiġġustifika dak li qed jitlob għalih allura ma jingħatax dawk il-fondi.

THE CHAIRMAN: Aktar rimarki?

(Onor. Membri: No) Il-mistoqsija hi klawsola 24.

Dawk favur?

(Onor. Membri: Aye) Dawk kontra?

Agreed.

Klawsola 24 għaddiet nem. con. u ġiet ordnata biex issir parti mill-Abbozz ta' Liġi

Klawsola 25 - Pubblikazzjoni ta' l-estimi approvati.

Clause 25 - Pubblication of approved estimates.

THE CHAIRMAN: Il-Ministru.

ONOR.

JOSEF BONNICI: Mr Chairman, din il-klawsola titkellem dwar il- pubblikazzjoni ta' l-estimi approvati u tgħid li l-ministru għandu ma' l- ewwel opportunita` u mhux iktar tard minn tmien ġimgħat wara li jkun irċieva kopja ta' l-estimi u ta' l-estimi supplimentari ta' l-awtorita`, iqegħedhom fuq il-Mejda tal-Kamra.

THE CHAIRMAN: Aktar rimarki?

L-Onor.

Brincat.

ONOR.

LEO BRINCAT: Sur President, b'konsistena mal-linja li ħadna iktar kmieni, aħna nħossu li dawn mhux biss għandhom jitqiegħdu fuq il-Mejda tal- Kamra imma għandhom jiġu approvati wkoll mill-Kamra, iktar milli minn xi kumitat li jista' jiddiskutihom fuq bażi ad hoc.

THE CHAIRMAN: Il-Ministru.

ONOR.

JOSEF BONNICI: Mr Chairman, huwa veru li hemm dan il-punt ta' diverġenza bejn iż-żewġ naħat - aħna qed ngħidu li l-public accounts committee huwa tajjeb biżżejjed biex jiġu diskussi dawn l-estimi f'iktar dettall u l-oppożizzjoni qed tgħid li dawn għandhom jiġu diskussi hawnhekk - pero` dan il-punt diġa` ddiskutejnih u ma naħsibx li għandna nerġgħu naqbdu fuqu.

THE CHAIRMAN: Aktar rimarki?

(Onor. Membri: No) Il-mistoqsija hi klawsola 25.

Dawk favur?

(Onor. Membri: Aye) Dawk kontra?

Agreed

Klawsola 25 għaddiet nem. con. u ġiet ordnata biex issir parti mill-Abbozz ta' Liġi.

Klawsola 26 - Kontijiet u verifika.

Clause 26 - Accounts and audit.

THE CHAIRMAN: Il-Ministru.

ONOR.

JOSEF BONNICI: Mr Chairman, din il-klawsola tgħid li l-awtorita` għandha tara li jinżammu kontijiet għar-rigward ta' l-operazzjonijiet tagħha u tara li jitħejja prospett ta' kontijiet għar-rigward ta' kull sena finanzjarja.

Tgħid ukoll li l-kontijiet ta' l-awtorita` għandhom jiġu vverifikati minn awditur jew awdituri li jinħatru mill-awtorita` u jiġu appuntati mill-ministru.

Hemm ukoll provision li tgħid li l-ministru tal- finanzi, wara konsultazzjoni mal-ministru konċernat, jista' jordna li l- kotba u l-kontijiet ta' l-awtorita` jiġu vverifikati mill-awditur ġenerali.

Fl-istess klawsola nsibu li l-awtorita` għandha tara li kopja tal- prospett tal-kontijiet, jiġifieri dik li hija magħrufa aktar bħala statement of account, għandha tintbagħat lill-ministru tal-finanzi flimkien ma' kopja ta' kull rapport magħmul lill-awdituri dwar dak l-istatement ta' l-awtorita`.

Il-ministru mbagħad għandu jara li ma' l-ewwel opportunita` u mhux iktar tard minn tmien ġimgħat wara li jkun irċieva kopja ta' kull prospett tar-rapport, iqiegħdu fuq il-Mejda tal-Kamra.

THE CHAIRMAN: L-Onor.

Brincat.

ONOR.

LEO BRINCAT: Sur President, jien nixtieq nissuġġerixxi li fejn f'subklawsola (1) qed jingħad li l-awtorita` għandha tara li jinżammu kontijiet u records oħra xierqa, din tiddaħħal fuq bażi ta' accruals.

Qed ngħid hekk għaliex naf li l-gvern qed jaħdem biex idaħħal din is-sistema fil-finanzi pubbliċi, pero` l-gvern irid sas-sena 2003 biex ikun jista' jdaħħal dan il-proċess - fil-fatt dan ikkonfermah l-Ministru stess il- bieraħ.

Jien nemmen li fir-rigward ta' awtoritajiet bħalma għandna hawnhekk, il-gvern għandu jagħti l-eżempju u jipprovdi bil-quddiem biex huma jagħtu eżempju lill-korporazzjonijiet oħrajn li jibdew jagħmlu l- accounting tagħhom fuq il-bażi ta' accruals.

MR CHAIRMAN: Il-Ministru.

ONOR.

JOSEF BONNICI: Mr Chairman, jien nifhem l-ispirtu li qed jitkellem bih l-Onor.

Brincat u napprezza dak li qed jgħid pero`, peress li l- intenzjoni hija li nwaqqfu l-awtorita` mill-iktar fis possibbli, naħseb li jekk indaħħlu dak li qed jissuġġerixxi l-istess Onor. Membru jista' jagħti l-każ li nkunu qegħdin intawlu l-affarijiet.

Is-sistema ta' l-accruals hija ferm superjuri għas-sistema tal-lum għaliex inkunu nafu iktar fejn qegħdin u ma jkollniex pendenzi li m'aħniex nħarsu lejhom, pero` naħseb li wieħed irid ikun realistiku u jistenna sakemm il-ministru tal-finanzi jħoss li s-sistema in ġenerali tista' tiġi adottata.

Pero` xorta waħda nerġa' ngħid li napprezza l-kumment ta' l-Onor.

Brincat.

THE CHAIRMAN: Aktar rimarki?

(Onor. Membri: No) Il-mistoqsija hi klawsola 26.

Dawk favur?

(Onor. Membri: Aye) Dawk kontra?

Agreed

Klawsola 26 għaddiet nem. con. u ġiet ordnata biex issir parti mill-Abbozz ta' Liġi.

Klawsola 27 - Depożitu tad-dħul u ħlasijiet li jsiru mill-Awtorita`.

Clause 27 - Deposit of revenues and payments by the Authority.

THE CHAIRMAN: Il-Ministru.

ONOR.

JOSEF BONNICI: Din il-klawsola titkellem dwar depożitu ta' dħul u ħlasijiet li jsiru mill-awtorita` u tgħid li l-flus kollha li jinġabru mill- awtorita` għandhom jitqiegħdu f'bank jew banek li jinħatru bħala bankiera ta' l-awtorita` permezz ta' riżoluzzjoni ta' l-istess awtorita`.

Subklawsola (2) imbagħad tgħid li għandu jkun hemm uffiċjal maħtur mill- awtorita` li jkun responsabbli minn dan l-aspett ta' banking.

Subklawsola (3) tgħid kif għandhom jinħarġu ċ-ċekkijiet; dawn għandhom ikunu ffirmati mill-uffiċjal imsemmi f'subklawsola (2) u countersigned mic- chairperson ta' l-awtorita`.

Qed jingħad ukoll li l-awtorita` għandha tagħmel provvedimenti għar- rigward tal-mod kif il-ħlasijiet għandhom jiġu awtorizzati, it-titolu ta' kull kont miżmum f'bank jew banek fejn jiġu depożitati l-flus ta' l- awtorita`, it-trasferimenti ta' fondi minn kont għall-ieħor u l-metodu li għandu jiġi adottat meta jkunu qed jitħallsu flus mill-fond ta' l- awtorita`.

Fi ftit kliem, din il-klawsola titkellem dwar dak li huwa rilevanti għaż- żamma u l-kontroll xieraq tal-kontijiet u l-kotba sabiex b'hekk ikollna awtorita` li timxi skond il-prinċipji adottati u aċċettati f'diversi awtoritajiet oħra.

THE CHAIRMAN: L-Onor.

Brincat.

ONOR.

LEO BRINCAT: Sur President, xtaqt nagħmel żewġ osservazzjonijiet żgħar.

L-ewwelnett xtaqt nistaqsi jekk il-gvern jħossx li jkun jagħmel sens li l-awtorita` tagħmel banking mal-bank ċentrali nnifsu aktar milli ma' banek kummerċjali.

Xtaqt nistaqsi wkoll jekk meta qegħdin nitkellmu dwar l-assenjazzjoni ta' cheques u pagamenti minn uffiċjal li jista' jiġi awtorizzat mill-awtorita` għal dak l-għan għaliex m'għandux jiġi kkonsidrat id-direttur ġenerali nnifsu?

THE CHAIRMAN: Il-Ministru.

ONOR.

JOSEF BONNICI: Għar-rigward ta' l-ewwel domanda, irrid ngħid li d- direzzjoni li qegħdin nistabilixxu hija li l-bank ċentrali kemm jista' jkun m'għandux jidħol f'aspetti kummerċjali.

Ir-rwol tal-bank ċentrali huwa dak ta' regolatur u għalkemm għandu relazzjoni mal-banek kummerċjali, is- sistema adottata llum f'ħafna pajjiżi li għandhom sistema monetarja avvanzata ħafna aktar minn tagħna, hija li l-bank ċentrali m'għandux jinvolvi ruħu li jżomm kontijiet ta' customers anke jekk dawk ikunu awtoritajiet iffinanzjati minn fondi pubbliċi.

Għar-rigward tat-tieni domanda naħseb li jkun tajjeb li nagħmlu distinzjoni bejn l-uffiċċju nazzjonali ta' l-istatistika - li se jkollu l- proċeduri tiegħu - u l-awtorita` li hija magħmula mill-bord tad-diretturi ġejjin minn oqsma differenti.

Jekk ikunx adattat li d-direttur ġenerali ikun l-uffiċjal ta' l-awtorita` inkarigat mill-aspett finanzjarju naħseb li hija xi ħaġa amministrattiva u ma nistax ngħid li nara xi vantaġġ jew żvantaġġ, ħlief li forsi bl-istruttura ta' ċerta separazzjoni ta' rwoli bejn l-awtorita` u l-uffiċċju forsi ma jkunx daqshekk għaqli li wieħed ukoll jamalgama l-aspett finanzjarju.

Jiena m'iniex daqshekk konvint li hemm xi ħaġa partikolari li bilfors trid tkun hekk, pero` ma naħsibx li hija xi ħaġa li għandha tiġi spelled out fil-liġi li tgħid li d-direttur ġenerali jrid ikun dan l-uffiċjal.

Jien naħseb li għandna nħalluha għal bon sens ta' l-awtorita` li tagħżel l-uffiċjal li jista' jinkariga ruħu minn dan l-aspett.

Irrid ngħid ukoll li d-direttur ġenerali għandu xogħol ieħor x'jagħmel, għax irid jimmaniġġja l-uffiċċju u anke jiħħendilja issues tekniċi u allura forsi li dan il-piż li jimmaniġja finanzjarjament hu, huwa xi ftit żejjed.

Normalment dawn l-affarijiet jiġu handled mill-financial controller.

THE CHAIRMAN: Aktar rimarki?

(Onor. Membri: No) Il-mistoqsija hi klawsola 27.

Dawk favur?

(Onor. Membri: Aye) Dawk kontra?

Agreed.

Klawsola 27 għaddiet nem. con. u ġiet ordnata biex issir parti mill-Abbozz ta' Liġi.

Klawsola 28 - Kuntratti ta' provvista u ta' xogħlijiet.

Clause 28 - Contracts of supply or works.

THE CHAIRMAN: Il-Ministru.

ONOR.

JOSEF BONNICI: Din il-klawsola bażikament qiegħda tgħid li meta jkun stmat mill-awtorita` li se jkun hemm xi spiża ta' kuntratti, xogħlijiet jew għall-għoti ta' servizzi li jeċċedi t-Lm3,000 għandu jkun hemm avviż dwar l-intenzjoni ta' l-awtorita` li tidħol fil-kuntratt u jkunu nħarġu s-sejħiet għal offerti relattivi.

Hemm naturalment saving clause li tgħid sakemm ma jkunx hemm xi raġunijiet speċjali u b'konsultazzjoni mal- ministru tal-finanzi u bl-approvazzjoni tal-ministru konċernat.

Jiġifieri jista' jkun hemm xi sitwazzjoni li tirrikjedi li wieħed joħroġ minn dawn il- parametri, imma dik tkun l-eċċezzjoni u jrid ikollha raġuni bażika għaliex wieħed ma jistax jimxi bis-sistema ta' offerti għal ċertu tip ta' servizz.

THE CHAIRMAN: L-Onor.

Brincat.

ONOR.

LEO BRINCAT: Sur President, fi klawsola 22 meta tkellimna dwar self passiv jew avvanz magħmul li jista' jsir skond id-dispożizzjonijiet ta' subklawsola (1) ta' dik l-istess klawsola, il-Ministru għamel tajjeb u pprovda li jkun hemm avviż u kkonfermalna li se jkun legal notice, u aħna naqblu ma' dan.

Issa din il-klawsola qiegħda titkellem dwar "regolamenti li permezz tagħhom il-gvern jippreskrivi ħlief wara li jkun ġie pubblikat avviż dwar l-intenzjoni ta' l-awtorita` li tidħol fil-kuntratt''.

Allura jien nerġa' nistaqsi jekk f'dan il-kuntest il-kelma ''avviż'' tfissirx l- istess bħall-kelma ''avviż'' fi klawsola 23, jiġifieri li jkun hemm legal notice, u jekk ir-regolamenti li jippreskrivi l-gvern permezz tal-ministru tal-finanzi humiex se jiġu ppubblikati fil-gazzetta tal-gvern.

THE CHAIRMAN: Il-Ministru.

ONOR.

JOSEF BONNICI: Il-prattika hija li l-avviż ta' kuntratt ma joħroġx b'legal notice imma joħroġ fil-gazzetta tal-gvern.

(Interruzzjonijiet) Il- probabbilta` hi li teżisti xi definizzjoni f'xi liġi oħra.

Fi klawsola 22 qed jingħad li ''għandu jingħata avviż dwar kull self passiv jew avvanz magħmul jew li jsir skond id-dispożizzjonijiet ta' subartiklu (1) lill-Kamra kemm jista' jkun prattikament malajr''.

Jiġifieri l-avviż li qed jirriferi għalih l-Onor.

Brincat fi klawsola 22 qiegħed jispeċifika li huwa lill-Kamra u allura bilfors li jkun legal notice.

Fil-każ ta' din il-klawsola naħseb li l-ħsieb huwa li jkun hemm avviż fis-sens li jkun fil-gazzetta tal-gvern.

THE CHAIRMAN: Aktar rimarki?

(Onor. Membri: No) Il-mistoqsija hi klawsola 28.

Dawk favur?

(Onor. Membri: Aye) Dawk kontra?

Agreed.

Klawsola 28 għaddiet nem. con. u ġiet ordnata biex issir parti mill-Abbozz ta' Liġi.

Klawsola 29 - Rapport Annwali.

Clause 29 - Annual Report.

THE CHAIRMAN: Il-Ministru.

ONOR.

JOSEF BONNICI: Sur President, din il-klawsola tittratta r-rapport annwali li l-awtorita` għandha mhux aktar tard minn sitt ġimgħat wara tmiem kull sena finanzjarja tagħmel u tibgħat lill-ministru responsabbli mill- awtorita` u lill-ministru tal-finanzi.

Dan ir-rapport għandu jittratta b'mod ġenerali l-attivitajiet ta' l-awtorita` matul dik is-sena finanzjarja u għandu jkun fih ukoll dik l-informazzjoni dwar il-proċeduri u l-policies ta' l-awtorita`.

Hemm ukoll provision sabiex dan jitqiegħed fuq il-Mejda tal-Kamra.

THE CHAIRMAN: Aktar rimarki?

(Onor. Membri: No) Il-mistoqsija hi klawsola 29.

Dawk favur?

(Onor. Membri: Aye) Dawk kontra?

Agreed.

Klawsola 29 għaddiet nem. con. u ġiet ordnata biex issir parti mill-Abbozz ta' Liġi.

Klawsola 30 - Trasferimenti ta' assi lill-Awtorita`.

Clause 30 - Transfer of assets to the Authority.

THE CHAIRMAN: Il-Ministru.

ONOR.

JOSEF BONNICI: Sur President, hawnhekk għaddejna għal taqsima V li qed tittratta trasferimenti ta' ċerti assi lill-awtorita`.

Klawsola 30 in partikolari tipprovdi biex l-assi tal-gvern jiġu mgħoddija lill-awtorita`, liema assi jistgħu jinkludu kemm dawk li huma mobbli, kemm dawk li huma mmobbli, kif ukoll dak li jissejjaħ plant equipment.

Jiġifieri hawnhekk qegħdin ngħidu li l-awtorita` tista' tiġi mgħoddija dawn l-assi li s'issa qegħdin fdati taħt l-uffiċċju ċentrali ta' l-istatistika.

THE CHAIRMAN: Aktar rimarki?

(Onor. Membri: No) Il-mistoqsija hi klawsola 30.

Dawk favur?

(Onor. Membri: Aye) Dawk kontra?

Agreed.

Klawsola 30 għaddiet nem. con. u ġiet ordnata biex issir parti mill-Abbozz ta' Liġi.

Klawsola 31 - Kif jiftehmu l-liġijiet, eċċ.

Clause 31 - Construction of laws etc.

THE CHAIRMAN: Il-Ministru.

ONOR.

JOSEF BONNICI: Sur President, din il-klawsola qed tgħid li kull liġi, regola jew regolament, ordni, sentenza u digriet, deċiżjoni u rabta li jista' jkun hemm li kienu jeżistu qabel id-dħul fis-seħħ ta' din it- taqsima ta' dan l-Att u li jolqtu u għandhom x'jaqsmu ma' xi proprjeta` jew impriża trasferita lill-awtorita` b'dan l-Att għandhom ikollhom saħħa u effett sħiħ kontra jew favur l-awtorita`.'

Jiġifieri l-obbligazzjonijiet li l-uffiċċju ċentrali ta' l-istatistika għandu lejh jew lejn ħaddieħor qegħdin safeguarded u għandhom jitqiesu bħala li huma wkoll l- obligazzjonijiet ta' din l-awtorita` li qed titwaqqaf.

THE CHAIRMAN: Aktar rimarki?

(Onor. Membri: No) Il-mistoqsija hi klawsola 31.

Dawk favur?

(Onor. Membri: Aye) Dawk kontra?

Agreed.

Klawsola 31 għaddiet nem. con. u ġiet ordnata biex issir parti mill-Abbozz ta' Liġi.

Klawsola 32 - Dispożizzjonijiet transitorji.

Clause 32 - Transitory provisions.

THE CHAIRMAN: Il-Ministru.

ONOR.

JOSEF BONNICI: Din il-klawsola titkellem dwar dispożizzjonijiet transitorji u qed tgħid li jekk xi ħaġa nbdiet mid-dipartiment preżenti ta' l-istatistika, dan għandu jitqies bħala qisu bdietu l-awtorita` u jekk hemm xi pendenti jew proċeduri legali li qed imexxi d-dipartiment dawn ukoll għandhom jitqiesu li qed tmexxihom l-awtorita` meta din tidħol fis- seħħ.

Hemm ukoll provision li tgħid li ''Il-Ministru jista' b'ordni jagħmel dawk id-dispożizzjonijiet inċidentali, konsegwenzjali u supplimentari kif jista' jqis li jkunu xierqa''.

Din ifisser li jekk ikun hemm xi ħaġa li hemm bżonn speċifikament tiġi ndirizzata għaliex hekk ikun hemm bżonn, naturalment il-ministru jista' jgħid dan b'mod speċifiku.

THE CHAIRMAN: Aktar rimarki?

(Onor. Membri: No) Il-mistoqsija hi klawsola 32.

Dawk favur?

(Onor. Membri: Aye) Dawk kontra?

Agreed.

Klawsola 32 għaddiet nem. con. u ġiet ordnata biex issir parti mill-Abbozz ta' Liġi.

Klawsola 33 - Ħatra u funzjonijiet ta' kumitati konsultattivi.

Clause 33 - Appointment and functions of advisory committees.

THE CHAIRMAN: Il-Ministru.

ONOR.

JOSEF BONNICI: Sur President, il-kumitati konsultattivi li titkellem dwarhom din il-klawsola huma importanti u evolvew mill-esperjenza tagħna.

Il-bieraħ għedt li madwar ħames snin ilu waqqafna r-retail price management board, li serva biex ir-retail price index ġie monitored b'mod trasparenti u wassal għall-fiduċja f'dak l-indiċi mill-partijiet soċjali kollha.

L-istess format ta' bord inżamm miż-żewġ gvernijiet u allura nħass li għandu jkun hemm lok f'din il-liġi fejn jista' jitwaqqaf b'mod legali dak li qed nsejħulu kumitat konsultattiv li jieħu over.

It-terms of reference tal-kumitat konsultattiv huma speċifikati f'din il-klawsola, ċioe` li "għandu, għall-aħjar twettiq tad-dispożizzjonijiet ta' dan l-Att, jagħti parir lill-awtorita` dwar dawk l-affarijiet u jwettaq dawk il-funzjonijiet li l-Ministru jista' jispeċifika fl-ordni".

Jien qed ngħid li għandna l-intenzjoni kollha li nużaw ir-retail price management board bħala mudell u li dan l-ewwel kumitat konsultattiv jitwaqqaf biex jieħu l-funzjoni tar-retail price management board.

Hemm imbagħad diversi subklawsoli li jitkellmu dwar kif għandu jkun magħmul il-bord, ċioe` li dan għandu jkun jikkonsisti f'membru wieħed li jirrappreżenta lill-awtorita` bħala chairperson u membri oħra li l-ministru jista' jqis li jkun xieraq li jaħtar.

Hemm imbagħad dettalji oħra dwar kif għandhom jaħdmu dawn il-kumitati.

THE CHAIRMAN: Aktar rimarki?

(Onor. Membri: No) Il-mistoqsija hi klawsola 33.

Dawk favur?

(Onor. Membri: Aye) Dawk kontra?

Agreed.

Klawsola 33, għaddiet nem. con. u ġiet ordnata biex issir parti mill-Abbozz ta' Liġi.

Klawsola 34 - Dispożizzjonijiet rigward il-proċeduri ta' kumitati konsultattivi.

Clause 34 - Provisions with respect to proceedings of advisory committees.

THE CHAIRMAN: Il-Ministru.

ONOR.

JOSEF BONNICI: Sur President, din il-klawsola tittratta wkoll dwar it-teknikalitajiet rigward il-proċeduri tal-kumitati konsultattivi.

Irrid ngħid hawnhekk li ħlief għal xi differenzi żgħar, dawn huma simili għall- proċeduri li diġa` tkellimna dwarhom, jiġifieri dwar kif għandha timxi l- awtorita`.

THE CHAIRMAN: Aktar rimarki?

L-Onor.

Brincat.

ONOR.

LEO BRINCAT: Sur President, il-mistoqsija prinċipali tiegħi hija dwar x'jiġri jekk ikollok non-disclosure of interest min-naħa ta' xi membru ta' kumitat konsultattiv.

Qed ngħid hekk għaliex il-liġi tipprovdi għal bniedem li jiddikjara l-interess tiegħu u tgħid x'għandu jagħmel biex jirrapporta dan il-fatt lill-ministru minnufih u anke joffri r-riżenja tiegħu, imbagħad subklawsola (6) tgħid li ''ebda att jew proċediment ta' kumitat konsultattiv ma għandu jiġi kontestat minħabba fil-ksur, minn xi membru, tad-dispożizzjonijiet tas-subartikolu (5)''.

Għaldaqstant jien xtaqt li l-Ministru jgħidilna x'jiġri jekk il-membru nnifsu jżomm lura milli jagħmel disclosure ta' l-interess tiegħu kif huwa obbligat li jagħmel.

THE CHAIRMAN: Il-Ministru.

ONOR.

JOSEF BONNICI: L-ewwelnett tajjeb ngħid li l-probabbilta` hi li dan il-kumitat konsultattiv ikun jittratta ċerta materja teknika, fis-sens li jitwaqqaf jekk l-awtorita` tħoss li għandha bżonn ta' xi ħadd estern li jħares lejha jew.

Jiġifieri jien ma tantx naħseb li se jkollna sitwazzjonijiet fejn kumitat konsultattiv ikun involut f'xi tenders jew affarijiet simili, pero` naturalment il-persuna li tkun membru fil-kumitat hija obbligata li tiddikjara xi interess li jista' jkollha.

Hemm imbagħad il-kodiċi ta' etika għall-membri tal-boards li l-gvern ippubblika fl-1994 u f'każ ta' abbuż jistgħu anke jittieħdu passi.

THE CHAIRMAN: Aktar rimarki?

(Onor. Membri: No) Il-mistoqsija hi klawsola 34.

Dawk favur?

(Onor. Membri: Aye) Dawk kontra?

Agreed.

Klawsola 34 għaddiet nem. con. u ġiet ordnata biex issir parti mill-Abbozz ta' Liġi.

Klawsola 35 - Ġbir ta' informazzjoni.

Clause 35 - Collection of information.

THE CHAIRMAN: Il-Ministru.

ONOR.

JOSEF BONNICI: Sur President, din il-klawsola tittratta dwar ġbir ta' informazzjoni u aċċess li jkollhom l-uffiċjali biex jiġbru dik l- informazzjoni u tgħid li d-direttur ġenerali jista' jipprepara formoli, kwestjonarji u notamenti oħra għall-ġbir ta' informazzjoni skond dan l-att u l-istruzzjonijiet meħtieġa biex jimtlew kif xieraq u għandu wkoll jindika d-data jew il-perijodu li fih il-formoli mlestija, il-kwestjonarji u notamenti oħra jew informazzjoni meħtieġa għandhom jintbagħtu lura lill- awtorita`.

Din naturalment hija l-aktar parti delikata tax-xogħol ta' kwalunkwe uffiċċju ta' l-istatistika, li jimtela l-kwestjonarju u min ikun involut jipprovdi l-informazzjoni.

THE CHAIRMAN: Aktar rimarki?

(Onor. Membri: No) Il-mistoqsija hi klawsola 35.

Dawk favur?

(Onor. Membri: Aye) Dawk kontra?

Agreed.

Klawsola 35, għaddiet nem. con. u ġiet ordnata biex issir parti mill-Abbozz ta' Liġi.

Klawsola 36 - Għoti ta' informazzjoni.

Clause 36 - Provision of information.

THE CHAIRMAN: Il-Ministru.

ONOR.

JOSEF BONNICI: Din il-klawsola qiegħda tispeċifika b'mod ċar kif għandha tingħata l-informazzjoni u tinkludi wkoll l-ewwel skeda.

Subklawsola (1) tgħid li għall-għan biex jiġbor informazzjoni ta' statistika li għandha x'taqsam ma' xi ħaġa speċifikata fl-ewwel skeda, id- direttur ġenerali jista' jordna xi persuna jew impriża biex timla formola, kwestjonarju jew notament ieħor; twieġeb xi mistoqsijiet; u tipprovdi xi informazzjoni jew notamenti.

Tgħid ukoll li kull informazzjoni miksuba tkun suġġetta għar-restrizzjonijiet dwar l-użu u l-projbizzjoni dwar xandir ta' informazzjoni kif speċifikata fi klawsoli 40 u 41 li jittrattaw dwar il- kunfidenzjalita`.

Subklawsola (2) tgħid li meta tiġi mposta ħtieġa fuq persuni jew impriżi biex jipprovdu informazzjoni, id-direttur ġenerali għandu jispeċifika x- xorta ġenerali ta' l-informazzjoni meħtieġa, in-numru ta' drabi li għandha tiġi mogħtija u l-persuni jew impriżi jew klassijiet ta' persuni jew impriżi li huma meħtieġa jipprovduha.

L-aħħar subklawsola mbagħad qed tipprovdi sabiex il-prim ministru b'ordni separata u skond il-parir ta' l-awtorita` jordna biex isir ċensiment tal- popolazzjoni, ħaġa mportanti ħafna fil-funzjoni ta' kwalunkwe uffiċċju ta' l-istatistika.

THE CHAIRMAN: L-Onor.

Brincat.

ONOR.

LEO BRINCAT: Sur President, din il-klawsola fil-fatt tipprovdi għal restrizzjonijiet dwar l-użu u l-projbizzjoni dwar xandir ta' informazzjoni, pero` tirriferi għal items li jistgħu jkunu speċfikati fl-ewwel skeda, li paragrafu (s) tagħha jitkellem dwar banking and finance.

Ma nafx jekk din hijiex interpretazzjoni wiesgħa fis-sens ta' jekk jistgħu jaqgħu taħtha items ta' natura fiskali relatati ma' l-operat ta' organizazzjoni bħat-tax compliance unit.

Qed insemmi dan għaliex għalkemm hemm ċerti klawsoli li jipprovdu għal ċerta kunfidenzjalita` - dan joħroġ minn klawsola oħra li għad irridu niġu għaliha iktar tard - wieħed jrid ifakkar li t-tax compliance unit ma twaqqfitx b'leġislazzjoni ta' dan il-parlament u fil-fatt għandha set-up li huwa pjuttost loose u kważi informali, u għalkemm il-parametri tagħha ġew avżati u notifikati lill-oppożizzjoni ma ġewx notifikati pubblikament.

Għalhekk jien qed nistaqsi xi tkun il-pożizzjoni jew ir-relazzjoni ta' l- awtorita` fir-rigward ta' aġenzija jew organizzazzjoni bħal din li qed insemmi li ma ġietx stabilita b'liġi minn dan il-parlament.

THE CHAIRMAN: Il-Ministru.

ONOR.

JOSEF BONNICI: L-awtorita` għandha dritt tiġbor kwalunkwe informazzjoni minn kwalunkwe persuna jew organizzazzjoni fil-pajjiż, u għalhekk il-ħtieġa ta' konfidenzjalita` stretta fuq l-informazzjoni li tista' toħroġ, fis-sens li waqt li hija tista' tiġbor l-informazzjoni, timpedixxi li dik l-informazzjoni tista' tingħata b'mod individwali.

Dan ifisser li d-dipartiment tat-taxxi interni u d-dipartiment tal-VAT ma jistgħux jieħdu informazzjoni mingħand l-awtorita`, bħalma ma jistgħux jieħdu informazzjoni mingħand dipartimenti oħra tat-taxxi ta' pajjiżi oħra skond id-double tax agreements.

F'din il-liġi hawn l-ultimate confidentiality clause li tiżgura li ma jistax ikun hemm dan it-tip ta' trasferiment ta' informazzjoni.

Għalhekk jien ma naħsibx li teżisti xi diffikulta`, anzi qed ngħid li l-affarijiet inklużi fl-ewwel skeda jistgħu jiġu varata b'legal notice u allura hemm il- flessibilita` li wieħed iżid xi ħaġa oħra, jekk tinħass il-ħtieġa, mingħajr ma jbiddel il-liġi direttament.

THE CHAIRMAN: Aktar rimarki?

(Onor. Membri: No) Il-mistoqsija hi klawsola 36.

Dawk favur?

(Onor. Membri: Aye) Dawk kontra?

Agreed.

Klawsola 36 għaddiet nem. con. u ġiet ordnata biex issir parti mill-Abbozz ta' Liġi.

Klawsola 37 - Talbiet għal informazzjoni.

Clause 37 - Requests for information.

THE CHAIRMAN: Il-Ministru.

ONOR.

JOSEF BONNICI: Sur President, din il-klawsola tittratta talbiet għal informazzjoni u tgħid li f'każ ta' persuna individwali, jekk in- notifika indirizzata lil dik il-persuna tiġi mwassla fl-aħħar indirizz magħruf tar-residenza, impjieg jew negozju, tkun meqjusa li saret.

F'każ ta' mpriża tiġi mwassla bl-istess mod fi stabiliment li minnu topera jew tmexxi n-negozju tagħha taħt l-isem li bih tikkummerċja jew lil xi persuna individwali li tkun tifforma parti mill-amministrazzjoni.

THE CHAIRMAN: Aktar rimarki?

(Onor. Membri: No) Il-mistoqsija hi klawsola 37.

Dawk favur?

(Onor. Membri: Aye) Dawk kontra?

Agreed.

Klawsola 37 għaddiet nem. con. u ġiet ordnata biex issir parti mill-Abbozz ta' Liġi.

Klawsola 38 - Aċċess għan-notamenti.

Clause 38 - Access to records.

THE CHAIRMAN: Il-Ministru.

ONOR.

JOSEF BONNICI: Din il-klawsola tgħid li kull persuna jew mpriża li jkollha fil-pussess tagħha notamenti li minnhom fl-opinjoni tad-direttur ġenerali tista' tittieħed informazzjoni li għandha x'taqsam ma' ħwejjeġ speċifikati fl-ewwel skeda, għandha tagħti lid-direttur ġenerali jew uffiċjal ta' l-istatistika aċċess għal dawn in-notamenti biex tittieħed l- informazzjoni msemmija.

Jiġifieri hawnhekk qed ngħidu li awtorita` pubblika għandha tiftaħ daqsxejn il-bieb għall-informazzjoni jekk id- direttur ġenerali jkun jidhirlu li hija mportanti biex ikun jista' jasal għall-informazzjoni kif mitlub fl-ewwel skeda.

THE CHAIRMAN: L-Onor.

Brincat.

ONOR.

LEO BRINCAT: Sur President, hawnhekk qed jingħad li awtorita` pubblika għandha tagħti lid-direttur ġenerali jew uffiċjal ta' l- istatistika aċċess għal dawk in-notamenti biex tittieħed l-informazzjoni msemmija.

Filwaqt li l-gvern jagħmel tajjeb li fil-klawsola li jmiss jgħid li l-ispezzjoni tista' ssir minn uffiċjal ta' l-istatistika wara avviż li jkun bagħat id-direttur ġenerali, din il-klawsola ma tispeċifikax dan imma tgħid ''għandha tagħti lid-direttur ġenerali jew uffiċjal ta' l- istatistika''.

Jiena nħoss li għandu jkun speċifikat li dan l-uffiċjal ikun nominat mid-direttur ġenerali nnifsu.

THE CHAIRMAN: Il-Ministru.

ONOR.

JOSEF BONNICI: Fil-fatt hemm klawsola oħra fejn qegħdin ngħidu li uffiċjal ta' l-istatistika irid ikollu x'jindika li huwa nominat bħala uffiċjal ta' l-istatistika.

Jiġifieri kwalunkwe uffiċjal ta' l- Istatistika li jista' jidħol għand xi ħadd jiġbor xi informazzjoni se jkun diġa` nominat mid-direttur ġenerali biex jagħmel dan.

ONOR.

LEO BRINCAT: Imma m'hijiex daqshekk ċara kif inhi hawnhekk.

ONOR.

JOSEF BONNICI: Fi klawsola oħra li trattajna l-bieraħ, il-liġi tgħid li uffiċjal ta' l-istatistika jrid ikun indikat li huwa għandu permess biex ikollu aċċess għal dik l-informazzjoni.

Allura naħseb li mhux neċessarju li wieħed jgħid li huwa ndikat mid-direttur ġenerali għaliex fil- fatt diġa` huwa ndikat.

THE CHAIRMAN: Aktar rimarki?

(Onor. Membri: No) Il-mistoqsija hi klawsola 38.

Dawk favur?

(Onor. Membri: Aye) Dawk kontra?

Agreed.

Klawsola 38 għaddiet nem. con. u ġiet ordnata biex issir parti mill-Abbozz ta' Liġi.

Klawsola 39 - Aċċess għan-notamenti.

Clause 39 - Access to records.

THE CHAIRMAN: Il-Ministru.

ONOR.

JOSEF BONNICI: Sur President, għal din il-klawsola nipproponi emenda li tgħid hekk:

"L" Fit-test Malti ta' paragrafu (a) ta' subklawsola (1) ta' klawsola 39, minnufih wara l-kelma "tagħha;" li hemm fit-tarf tal-paragrafu, għandha tidħol il-kelma "u".

"L" In the Maltese text of paragraph (a) of subclause (1) of clause 39, immediately after the word "tagħha;" at the end of the paragraph, there shall be inserted the word "u".

Sur President, hawnhekk we are breaking new ground, fis-sens li l-awtorita` qiegħda tiġi mogħtija poter li bih tista' tinfluwenza kif istituzzjonijiet oħra jiġbru l-istatistika u anke x'nomenklatura jużaw.

Dan s'issa ma kienx jeżisti b'dan il-mod u r-riżultat kien li jista' jkollok dipartimenti tal- gvern jew awtoritajiet oħra li jiġbru nformazzjoni bla ebda riferenza għall- ħteġijiet nazzjonali ta' l-istatistika.

Permezz ta' din il-klawsola l- awtorita` wieħed jista' jdaħħal sistemi li jwasslu biex ċerta informazzjoni nkunu nistgħu niġbruha b'mod li anke tista' titqabbel fuq livell internazzjonali u li wieħed jista' jibbaża ċerti policies fuqha.

Jien naħseb li din hija waħda mill-aktar klawsoli li għandha jkollha effett pożittiv fil-kwalita` u d-diversita` ta' l-istatistika li tista' tinġabar f'pajjiżna.

THE CHAIRMAN: L-Onor.

Brincat.

ONOR.

LEO BRINCAT: Sur President, bħala klawsola aħna naqblu magħha għaliex naħseb li tajjeb li jkun hemm dan it-tip ta' liaison effettiv u aktar kordinazzjoni, pero` ma naħsibx li din il-klawsola qed tipprovdi xi forma ta' mekkaniżmu għal meta l-affarijiet ma jimxux kif suppost, bħal meta tiżviluppa sitwazzjoni fejn awtorita` pubblika tiġi taqa' u tqum mill- obbligazzjonijiet legali tagħha u taqbad u tmexxi mingħajr ma tikkonsulta lill-awtorita` nnifisha jew, agħar minn hekk, tonqos milli taċċetta r- rakkmandazzjonjiet li jistgħu jsirulha mill-uffiċċju tagħha.

Qed ngħid dan għaliex tul iż-żmien taħt diversi amministrazzjonijiet ġieli kellna ċerti korporazzjonijiet li forsi minħabba l-karattru tac- chairman tagħhom - kellna ċerti chairmen li kienu a state within a state - mexxew linja għalihom minkejja l-fatt li kienu awtorita` pubblika.

Għalhekk jien naħseb li għandu jkun hemm mekkaniżmu preventiv għal meta jkollok xi awtorita` li minħabba l-aġir ta' individwu jew grupp ta' individwi fid-diriġenza tagħha, jistgħu jiġu jaqgħu u jqumu mill- provvediment importanti ta' subklawsola (2).

THE CHAIRMAN: Il-Ministru.

ONOR.

JOSEF BONNICI: Jien nifhem is-sens tal-punt li qed iqajjem l-Onor.

Brincat, pero` naħseb li l-bonsens tal-ministri involuti, f'dan il-każ anke l-kabinett, tirriżolvi l-problemi li jista' jkun hemm.

Huwa veru li jista' jkun hemm problemi għaliex xi kultant forsi jkollok naqra ras iebsa jew, kif qed jgħid l-Onor.

Brincat, xi ħadd li ma jkunx irid ibiddel is-sistemi tiegħu u jinjora kompletament il-ħteġijiet nazzjonali, pero` finalment hemm Taqsima IX li titkellem dwar reati u pieni.

Hawnhekk jista' jkun li jkun hawn min jgħidli li it is an extreme measure li twaħħal ammont ta' flus kuljum lill-korporazzjoni, pero` din xorta waħda tista' ssir.

Jien naħseb li wieħed irid jagħmel hawnhekk m'huwiex li jdaħħal provision li tipprovdi mekkaniżmu sabiex ma jkollokx bżonn tmur tieħu passi legali, imma li nħalluha għall-bonsens ta' l-awtorita` u tan-nies involuti li fejn huwa possibbli jagħmlu pressjoni.

Irridu niftakru li l-membri tal-bord ta' l-awtorita` se jkunu ġejjin minn oqsma differenti - tal-kummerċ, tat-trade unions, ta' l-universita` fost oħrajn - u kollha jistgħu jagħmlu pressjoni jekk ikun hemm xi ħadd li mhux qiegħed constantly jimxi mal-bżonnijiet u l-ħteġijiet tal-liġi.

Jiġifieri jien naħseb li m'hijiex xi ħaġa li għandna ndaħħluha fil-liġi pero` hija xi ħaġa li nħallu s-sens komun iwassal għal soluzzjonijiet, u fejn imbagħad is-sens komun ma jwassalx hemm il-pieni legali li wieħed jista' japplika.

THE CHAIRMAN: Aktar rimarki?

(Onor. Membri: No) Il-mistoqsija hi l- emenda "L" kif imressqa u moqrija mill-Ministru.

Dawk favur?

(Onor. Membri: Aye) Dawk kontra?

Agreed.

L-emenda ''L'' għaddiet nem. con.

THE CHAIRMAN: Il-mistoqsija hi klawsola 39, kif emendata.

Dawk favur?

(Onor. Membri: Aye) Dawk kontra?

Agreed.

Klawsola 39, kif emendata, għaddiet nem. con. u ġiet ordnata biex issir parti mill-Abbozz ta' Liġi.

Klawsola 40 - Restrizzjoni fuq l-użu ta' informazzjoni.

Clause 40 - Restrictions on use of information.

THE CHAIRMAN: Il-Ministru.

ONOR.

JOSEF BONNICI: Sur President, din il-klawsola tistabilixxi r- restrizzjoni fuq l-użu ta' l-informazzjoni u tgħid li kull informazzjoni li tingħata għandha tintuża biss għall-għanijiet ta' kumpilazzjoni ta' statistika għal analisi.

THE CHAIRMAN: Aktar rimarki?

(Onor. Membri: No) Il-mistoqsija hi klawsola 40.

Dawk favur?

(Onor. Membri: Aye) Dawk kontra?

Agreed.

Klawsola 40 għaddiet nem. con. u ġiet ordnata biex issir parti mill-Abbozz ta' Liġi.

Klawsola 41 - Projbizzjoni ta' xandir ta' informazzjoni.

Clause 41 - Prohibition of disclosure of information.

THE CHAIRMAN: Il-Ministru.

ONOR.

JOSEF BONNICI: Din il-klawsola qiegħda tipprovdi għall- projbizzjoni ta' xandir ta' informazzjoni u tgħid li ebda informazzjoni miksuba b'kull mod skond dan l-Att li tista' tiġi assoċjata ma' xi persuna jew impriża li tista' tiġi identifikata, ma għandha - ħlief bil-kunsens bil- miktub ta' dik il-persuna jew impriża jew rappreżentant personali jew l- eqreb qraba ta' dik il-persuna, jekk dik il-persuna tkun mejta - tixxandar, tiġi murija jew tiġi komunikata lil xi persuna jew enti, ħlief għall- finijiet ta' prosekuzzjoni għal reat skond dan l-Att, jew lil uffiċjali ta' l-istatistika fil-qadi ta' dmirijiet tagħhom skond dan l-Att.

Din il-klawsola tgħid ukoll li l-ministru jista', bi ftehim ma' l- awtorita`, jippreskrivi dawk il-projbizzjonijiet l-oħra dwar ix-xandir ta' notamenti jew informazzjoni li jistgħu jidentifikaw persuna jew mpriża miksuba skond dan l-Att.

THE CHAIRMAN: Aktar rimarki?

(Onor. Membri: No) Il-mistoqsija hi klawsola 41.

Dawk favur?

(Onor. Membri: Aye) Dawk kontra?

Agreed.

Klawsola 41 għaddiet nem. con. u ġiet ordnata biex issir parti mill-Abbozz ta' Liġi.

Klawsola 42 - Setgħa biex isiru regolamenti.

Clause 42 - Power to make regulations.

THE CHAIRMAN: Il-Ministru.

ONOR.

JOSEF BONNICI: Din il-klawsola qiegħda tgħid li l-ministru jista', b'konsultazzjoni ma' l-awtorita`, iżid jew ibiddel jew jemenda l-ewwel skeda.

Tgħid ukoll li l-ministru jista', wara konsultazzjoni ma' l- awtorita`, jagħmel regolamenti dwar kull waħda mill-funzjonijiet ta' l- awtorita` biex jiġu mwaqqfa direttorati li jistgħu jkunu meħtieġa li jitwaqqfu skond dan l-Att u għall-aħjar twettiq ta' xi waħda mid- dispożizzjonijiet ta' dan l-Att.

Il-probabbilta` hija li din il-klawsola ma tiġix użata imma daħħalniha f'każ li wieħed ikollu bżonn iwaqqaf direttorati fuq xi linji speċifiċi.

THE CHAIRMAN: Aktar rimarki?

L-Onor.

Brincat.

ONOR.

LEO BRINCAT: Sur President, l-ewwelnett kont nippreferi kieku subklawsola (1) kienet tiġi worded kif inhi worded il-klawsola ta' qabel, fis-sens li titkellem dwar ftehim tal-ministru ma' l-awtorita` iktar milli konsultazzjoni sabiex niżguraw li ma nwaqqgħux dak li l-bieraħ stess qbilna fuqu, jiġifieri li nagħmlu ċerti restrizzjonijiet fuq dak li ma jistax issir min-naħa ta' l-awtorita` nnifisha bħala ħidma fil-kamp ta' l- istatistika.

It-tieni nett, għalkemm huwa veru li kif qal il-Ministru lanqas biss jitwaqqfu direttorati ġodda, hawnhekk qed nitkellmu dwar xi ħaġa li mhux biss għandha implikazzjonijiet amministrattivi imma għandha wkoll implikazzjonijiet loġistiċi fit-tmexxija ta' l-awtorita` u iktar minn hekk għandha implikazzjonijiet anke baġitarji u għalhekk huwa importanti li jkun hemm provvedimenti għaliha anke fl-estimi ta' l-istess awtorita`.

THE CHAIRMAN: Il-Ministru.

ONOR.

JOSEF BONNICI: Sur President, naqbel ma' l-Onor.

Interpellant li fil-każ ta' direttorati jrid ikun hemm provvedimenti għalihom fl-estimi u anke regolamenti dwar kull waħda mill-funzjonijiet ta' l-awtorita` biex jiġu mwaqqfa direttorati li jistgħu jkunu meħtieġa, pero` kif għedt mhux il- ħsieb li fl-awtorita` ta' l-istatistika jkun hemm direttorati ta' din in- natura.

Rigward il-wording ta' suklawsola (1) irrid ngħid li hawnhekk qed ngħidu dwar bdil jew żieda ma' l-ewwel skeda.

Jiġifieri bażikament dak li qed ngħidu huwa li jkun hemm id-direttur ġenerali li jgħid li jrid jiġbor statistika fuq xi ħaġa li s'issa kien għadu mhux qed jinġabar fuqha u jkun irid li jdaħħalha fl-ewwel skeda biex b'hekk ikun jista' jiġborha bis-saħħa tal-liġi.

Dak joħroġ b'ordni pero` wara konsultazzjoni ma' l-awtorita`.

Issa jekk għandhiex tkun konsultazzjoni jew ftehim jien konvint li l- proċess se jkun b'mod li d-direttur jagħmel ir-rakkmandazzjoni lill- awtorita` u din min-naħa tagħha tagħmel rakkmandazzjoni lill-ministru.

Għalhekk jien naħseb li din għandha tibqa' kif inhi.

THE CHAIRMAN: Aktar rimarki?

(Onor. Membri: No) Il-mistoqsija hi klawsola 42.

Dawk favur?

(Onor. Membri: Aye) Dawk kontra?

Agreed.

Klawsola 42 għaddiet nem. con. u ġiet ordnata biex issir parti mill-Abbozz ta' Liġi.

Klawsola 43 - Penalitajiet amministrattivi.

Clause 43 - Administrative penalties.

THE CHAIRMAN: Il-Ministru.

ONOR.

JOSEF BONNICI: Sur President, għal din il-klawsola nipproponi din l-emenda:

"M" It-test Malti ta' klawsola 43 għandu jiġi emendat kif ġej:

F'paragrafu (b) ta' subklawsola (1) tagħha minflok il-kliem "informazzjoni falza" għandhom jidħlu l-kliem "informazzjoni ħażina"; u

F'paragrafu (a) ta' subklawsola (2) tagħha wara l-kelma "penali" għandha tidħol il-kelma "amministrattiva".

"M" The Maltese text of clause 43 shall be amended as follows:

In paragraph (b) of subclause (1) thereof for the words "informazzjoni falza" there shall be substituted the words "informazzjoni ħażina";

In paragraph (a) of subclause (2) thereof after the word "penali" there shall be inserted the word "amministrattiva".

Din il-klawsola tittratta dwar penalitajiet amministrattivi u għall-ewwel darba fl-istatistika qed indaħħlu dan il-kunċett għaliex naħsbu li din tipprovdi mod aħjar kif wieħed jenforza l-liġi.

Bażikament li qed ngħidu huwa li l-awtorita` timponi penalitajiet amministrattivi li jammontaw għal Lm100 fuq kull persuna li tonqos milli tħares iż-żmien mogħti lilha biex tagħti informazzjoni skond klawsola 36 u fuq kull persuna li tonqos jew tirrifjuta li tagħti informazzjoni jew li tagħti informazzjoni ħażina bi tweġiba għal talba mid-direttur ġenerali.

Subklawsola (2) tgħid li kull persuna li wara li tkun ġiet mitluba timla' kwestjonarju għal perijodu partikolari ma tibgħatx lura dak il-kwestjonarju fi żmien mogħti fil-kwestjonarju rilevanti tkun suġġetta għal penali Lm50 għal kull xahar jew parti minnu li jgħaddi mid-data.

Hemm imbagħad subklawsola (3) li tgħid li f'każ speċjali fejn ikun hemm raġunijiet konvinċenti biex isir hekk, l-awtorita` tista' tnaqqas il- penalitajiet obbligatorji għal kollox jew f'parti u li l-penalitajiet amministrattivi jkunu dovuti lill-awtorita` bħala dejn ċivili u d- dispożizzjonijiet ta' artiklu 466 tal-Kodiċi ta' l-Organizzazzjoni u Proċedura Ċivili għandhom japplikaw dwarhom.

Hawnhekk qed nagħtu abilita` ferm aħjar lill-awtorita` u lill-uffiċċju biex ikunu jistgħu jieħdu l- informazzjoni li jkollhom bżonn.

Kien hemm żmien fejn din kienet problema fl-istorja tad-dipartiment ta' l-istatistika u għalkemm illum teżisti aktar kooperazzjoni, xi kultant għadek issib xi każ jew tnejn li għal raġunijiet mhux dejjem validi jippersistu u ma jagħtux informazzjoni.

THE CHAIRMAN: L-Onor.

Brincat.

ONOR.

LEO BRINCAT: Sur President, minkejja l-emenda li ressaq il- Ministru fir-rigward ta' paragrafu (b) ta' subklawsola 43 (1), xorta waħda nħoss li għandna npoġġu f'keffa differenti n-nuqqasijiet li jirriżultaw minn dan il-paragrafu fejn hemm ''persuna li tonqos milli tħares iż-żmien mogħti lilha biex tagħti informazzjoni'' u s-sitwazzjoni li tirriżulta minn paragrafu (b) ta' l-istess subklawsola fejn hemm "persuna li tonqos, jew tirrifjuta li tagħti, jew li tagħti xi informazzjoni skorretta".

Jiena nħoss li billi dawn ivarjaw bejniethom fil-gravita`, għaliex waħda tista' tkun purament każ ta' negliġenza u l-oħra jista' jkollha element ta' qerq fiha, il-penali għal paragrafu (a) u dik għal paragrafu (b) għandha tkun differenti.

M'iniex se noqgħod nidħol fil-mertu ta' jekk għandhiex tkun Lm100 jew iżjed - dik inħalliha fid-diskrezzjoni tal-Ministru - imma nħoss li għandu jkun hemm kejl differenti bejn dawn iż-żewġ paragrafi.

THE CHAIRMAN: Il-Ministru.

ONOR.

JOSEF BONNICI: Jien nifhem il-punt ta' l-Onor.

Brincat li għandna nagħmlu l-penali aktar qawwija għal min jagħti informazzjoni ħażina u għalhekk qed tiġi ppreparata emenda li tnaqqas il-penali għal dak li hemm f'paragrafu (a) għal Lm50 u għal dak li hemm f'paragrafu (b) se tgħolliha għal Lm100.

Sur President, nipproponi li din il-klawsola tiġi posposta sakemm tiġi drafted l-emenda.

THE CHAIRMAN: Il-Kumitat jaqbel li klawsola 43 tiġi posposta?

(Onor. Membri: Iva)

Klawsola 43 ġiet posposta.

Klawsola 44 - Reati.

Clause 44 - Offences.

THE CHAIRMAN: Il-Ministru.

ONOR.

JOSEF BONNICI: Sur President, din il-klawsola titkellem dwar reati u tgħid li:

''Mingħajr ħsara għal xi responsabbilta` oħra skond xi liġi oħra, kull persuna li

(a) volontarjament tostakola jew tfixkel lid-Direttur Ġenerali jew lil xi uffiċjal ta' l-istatistika milli jaqdi d-dmirijiet tiegħu skond id- dispożizzjonijiet ta' dan l-Att; jew

(b) tuża b'mod ħażin xi informazzjoni miksuba taħt dan l-Att jew volontarjament tiżvela informazzjoni konessa ma' persuna jew impriża li tista' tiġi identifikata; jew

(c) meta ma tkunx uffiċjal ta' l-istatistika, tippreżenta ruħha bħala uffiċjal ta' l-istatistika; jew

(d) volontarjament teqred, tħassar jew tiffalsifika xi dokument jew notament maħruġ għall-ġbir ta' statistika skond ħtieġa magħmula taħt l-artikolu 35,

tkun ħatja ta' reat u teħel, meta tinstab ħatja, multa ta' mhux inqas minn elf lira, jew priġunerija għal mhux aktar minn sitt xhur, jew dik il-multa u l-priġunerija flimkien.''.

Hawnhekk qed nitkellmu fuq reati serji u l-multa li qed nipproponu hija relatata mal-gravita' tar-reat ħalli kemm jista' jkun niżguraw li ma jkollniex minn jabbuża b'dan il-mod.

THE CHAIRMAN: Aktar rimarki?

(Onor. Membri: No) Il-mistoqsija hi klawsola 44.

Dawk favur?

(Onor. Membri: Aye) Dawk kontra?

Agreed.

Klawsola 44, għaddiet nem. con. u ġiet ordnata biex issir parti mill-Abbozz ta' Liġi.

Klawsola 45 - Twettiq illegali ta' funzjoni pubblika.

Clause 45 - Unlawful exercise of public function.

THE CHAIRMAN: Il-Ministru.

ONOR.

JOSEF BONNICI: Din il-klawsola qed tgħid li kull uffiċjal ta' l- istatistika li jaġixxi bi ksur tal-ġurament imsemmi fi klawsola 17 jew waqt li jkun jidher li qed iwettaq il-funzjonijiet tiegħu bħala uffiċjal ta' l- istatistika, jikseb jew jittanta li jikseb, minn xi persuna jew impriza, informazzjoni li mhux legalment intitolat li jikseb minn dik il-persuna jew impriża; jew volontarjament jonqos milli jibgħat lura lill-uffiċċju dokumenti jew notament miġbur minn persuna jew impriża skond dan l-att, ikun ħati ta' reat u jeħel, meta jinstab ħati multa mhux inqas minn Lm1,000 jew priġunerija ta' mhux inqas minn sena jew il-multa u l-priġunerija flimkien.

Din il-klawsola qiegħda timponi ċerti pieni għal min ikun qiegħed jimxi b'mod ħażin u jkun qed jikser il-provvedimenti tal-liġi.

THE CHAIRMAN: Aktar rimarki?

(Onor. Membri: No) Il-mistoqsija hi klawsola 45.

Dawk favur?

(Onor. Membri: Aye) Dawk kontra?

Agreed.

Klawsola 45 għaddiet nem. con. u ġiet ordnata biex issir parti mill-Abbozz ta' Liġi.

Klawsola 46 - Tħassir u riżerva.

Clause 46 - Repeal and saving.

THE CHAIRMAN: Il-Ministru.

ONOR.

JOSEF BONNICI: Sur President, hawnhekk bdejna Taqsima X, li tittratta dwar tħassir u riżerva tal-liġi preżenti ta' l-istatistika u tgħid li l-Att dwar l-Istatistika qed jiġi mħassar b'din il-liġi "minkejja d-dispożizzjonijiet tas-subartiklu (1), kull leġislazzjoni sussidjarja magħmula taħt xi waħda mid-dispożizzjonijiet ta' l-Att revokat għandha, sakemm ma jsirux dispożizzjonijiet oħra taħt jew skond dan l-Att, tibqa' sseħħ u jkollha effett bħalikieku saret taħt dan l-Att".

Subklawsola (3) imbagħad tgħid li kull awtorita` mogħtija jew ordni magħmul taħt xi waħda mid-dispożizzjonijiet ta' l-att revokat, u li jkunu għadhom fis-seħħ minnufih qabel din il-liġi tiġi fis-seħħ, għandhom jibqgħu jseħħu bħallikieku kienu awtorita` mogħtija jew ordni magħmul taħt dispożizzjoni korrispondenti ta' dan l-Att.

Hemm imbagħad l-aħħar subklawsola li tgħid li d-data kollha miġbura taħt l-Att revokat għandha titqies bħala data miġbura taħt id-dispożizzjonijiet korrispondenti ta' din il-liġi.

THE CHAIRMAN: Aktar rimarki?

(Onor. Membri No) Il-mistoqsija hi klawsola 46.

Dawk favur?

(Onor. Membri: Aye) Dawk kontra?

Agreed.

Klawsola 46, għaddiet nem. con. u ġiet ordnata biex issir parti mill-Abbozz ta' Liġi.

Klawsola 43 - Penalitajiet amministrattivi.

Clause 43 - Administrative penalties.

(Posposta aktar kmieni fil-Kumitat)

ONOR.

JOSEF BONNICI: Sur President, għandi l-emenda li rriferejt għaliha aktar kmieni lesta u nista' fil-fatt nipproponiha.

Din tgħid hekk:

"N" Minflok subklawsola (1) ta' klawsola 43 għandu jidħol dan li ġej:-

"(1) L-awtorita' tista' timponi penalitajiet amministrattivi li jammontaw għal -

(a) ħamsin lira fuq kull persuna li tonqos milli tħares iż-żmien mogħti lilha biex tagħti informazzjoni skond l-artikolu 36; u

(b) mitt lira fuq kull persuna li tonqos, jew tirrifjuta li tagħi, jew li tagħti xi informazzjoni ħażina f'xi informazzjoni mitluba bi tweġiba għal talba mid-direttur ġenerali skond id- dispożizzjonijiet ta' artikoli 36 jew 39.".

"N" For subclause (1) of clause 43 there shall be substituted the following:-

"(1) The authority may impose administrative penalties amounting to -

(a) fifty liri on any person for failure to respect the deadline for the provision of information laid down pursuant to article 36; and

(b) hundred liri on any person who fails, refuses to provide, or provides incorrect information, on any requested information in response to a request from the director general under the provisions of article 36 or 39.".

THE CHAIRMAN: Rimarki?

L-Onor.

Brincat.

ONOR.

LEO BRINCAT: L-ewwelnett nirringrazzja lill-Ministru talli aċċetta s-suġġeriment li sar min-naħa tagħna, u xtaqt issa nagħmel kumment ġenerali fuq l-issue tal-penali fuq ir-reati.

Klawsoli 44 u 45 jipprovdu għal penali identiċi, pero` jiena naħseb li fl-interpretation tagħhom għandhom jagħmlu distinzjoni - u għalhekk m'iniex qed nagħmel suġġerimenti ta' emendi għall-klawsoli nfushom imma qed nitkellem fuq ir-reat in ġenerali - bejn reati li jkunu saru minn terzi persuni hu x'inhu l-iskop tagħhom u reati li jkunu saru min-nies responsabbli mill-awtorita` innifisha, kemm jekk ikunu funzjonarji pubbliċi kif tipprovdi klawsola 45 u anke jekk ikunu membri ta' l-istess awtorita`.

Jien inħoss li f'dan il-każ il-gravita` tkun akbar u għalhekk, għalkemm ma nsib ebda oġġezzjoni li kollox jibqa' kif inhu li tibqa' Lm1,000 plus il- kwestjoni tal-priġunerija, naħseb li fl-applikazzjoni tal-klawsoli għandhom jużaw kejl daqsxejn differenti fejn jitfgħu l-weighting iktar għal nuqqasijiet li jista' jkun hemm u għal ksur tal-liġi li jista' jkun hemm min-naħa ta' funzjonarji pubbliċi ta' l-awtorita` kif ukoll min-naħa tal- membri tal-bord ta' l-awtorita`.

THE CHAIRMAN: Il-Ministru.

ONOR.

JOSEF BONNICI: Napprezza l-kumment ta' l-Onor.

Brincat u fil-fatt naħseb li hemm distinzjoni bejn iż-żewġ klawsoli.

Filwaqt li l-multa ta' mhux inqas minn Lm1,000 hija l-istess bħala minimum, fil-każ ta' priġunerija qiegħda mhux iktar minn tliet xhur għal reati msemmija fi klawsola 44 u mhux aktar minn sena għal dawk imsemmija fi klawsola 45.

Il- gravita` f'każ ta' xi uffiċjal pubbliku mill-istatistika jikser il-ġurament jew volontarjament jonqos milli jagħti lura l-informazzjoni jew li jidher b'mod mhux korrett il-mod kif jikseb l-informazzjoni li m'huwiex intitolat li jikseb, naturalment hija akbar.

THE CHAIRMAN: Aktar rimarki?

(Onor. Membri: No) Il-mistoqsija hi l- emenda ''M'', kif imressqa u moqrija mill-Ministru.

Dawk favur?

(Onor. Membri: Aye) Dawk kontra?

Agreed.

L-emenda ''M'' għaddiet nem. con.

THE CHAIRMAN: Il-mistoqsija hi l-emenda ''N'', kif imressqa u moqrija mill-Ministru.

Dawk favur?

(Onor. Membri: Aye) Dawk kontra?

Agreed.

L-emenda ''N'' għaddiet nem. con.

THE CHAIRMAN: Il-mistoqsija hi klawsola 43, kif emendata.

Dawk favur?

(Onor. Membri: Aye) Dawk kontra?

Agreed.

Klawsola 43, kif emendata, għaddiet nem. con. u ġiet ordnata biex issir parti mill-Abbozz ta' Liġi.

Klawsola 1 u t-Titolu għaddew nem. con. u ġew ordnati biex isiru parti mill- Abbozz ta' Liġi.

THE CHAIRMAN: Il-Ministru.

ONOR.

JOSEF BONNICI: Nipproponi li l-Iskrivan tal-Kamra jkun awtorizzat jikkoreġi xi żbalji ta' l-ortografija u jagħmel xi emendi żgħar u r- renumbering li jkun hemm bżonn.

THE CHAIRMAN: Hawn qbil?

(Onor. Membri: Iva)

Il-Kumitat qabel li li l-Iskrivan tal-Kamra jkun awtorizzat jikkoreġi xi żbalji ta' l-ortografija u jagħmel xi emendi żgħar u r-renumbering li jkun hemm bżonn.

THE CHAIRMAN: Grazzi.

L-Ispeaker.

Fil-11.22 a.m. il-Kamra rriżumiet u l-President tal-Kumitati rrapporta l- Abbozz ta' Liġi mgħoddi b'emendi.

MR SPEAKER: Ngħaddu issa għat-tieni item fuq l-aġenda li huwa li l-Kamra tirriżolvi ruħha f'Kumitat sabiex tibda tiddiskuti l-abbozz ta' liġi dwar Awtorita` ta' Malta dwar ir-Riżorsi.

ABBOZZ TA' LIĠI DWAR AWTORITA` TA' MALTA DWAR IR-RIŻORSI

MALTA RESOURCES AUTHORITY BILL

L-Ordni għall-Kumitat ġie moqri.

FIL-KUMITAT

L-Onor Michael Bonnici, President tal-Kumitati, jippresjedi.

THE CHAIRMAN: Il-Ministru.

Klawsola 2 - Tifsir

Clause 2 - Interpretation

THE CHAIRMAN: Il-Ministru.

ONOR.

FRANCIS ZAMMIT DIMECH (Ministru għall-Ambjent): Sur President, din il-klawsola tagħti t-tifsir ta' diversi kliem u termini li jintużaw regolarment fil-liġi.

THE CHAIRMAN: Aktar rimarki?

L-Onor.

Louis Buhagiar.

ONOR.

LOUIS BUHAGIAR: Mr Chairman, ħalli nibda billi nagħmel kumment dwar id-definizzjoni ta' ''distribuzzjoni''.

Din il-liġi qed tinkludi ħafna riżorsi naturali, bħall-ilma u l-elettriku, pero` d-definizzjoni tal- kelma ''distribuzzjoni'' qiegħda tirriferi biss għal dik li hija enerġija elettrika.

Billi din il-liġi tinkludi wkoll ir-riżors ta' l-ilma, naħseb li din kellha tidħol f'din id-definizzjoni.

Jien ma nafx jekk il-Ministru kellux il-ħsieb li speċifikament jeskludi dan, pero` jekk il-ħsieb ma kienx hekk allura jrid ikun hemm definizzjoni oħra għal dak li jirrigwarda l-ilma.

Id-distribuzzjoni fil-qasam ta' l- ilma hija importanti ħafna u nitkellmu ħafna dwarha f'dan il-parlament u naħseb li kienet forsi xi oversight tat-tekniċi li f'dik li hija definizzjoni ma nkludewx ukoll id-distribuzzjoni ta' l-ilma.

THE CHAIRMAN: Il-Ministru.

ONOR.

FRANCIS ZAMMIT DIMECH: Sur President, ma naħsibx li din id- definizzjoni hija miktuba b'mod li teskludi s-sistema tad-distribuzzjoni ta' l-ilma, imma hija miktuba b'mod li tgħid xi tfisser l-enerġija elettrika b'mod speċifiku.

It-tekniċi m'humiex preżenti hawnhekk bħalissa pero` nista' nikkonsulta ruħi mat-tekniċi u nerġgħu niġu għaliha aktar tard.

Kieku jien kelli nagħti l-interpretazzjoni għaliex is-sistemi l-oħrajn m'humiex imniżżlin ngħid li probabbli nħass li fil-każ ta' l-elettriku kien iktar meħtieġ li wieħed jiddefinixxi milli fil-każ ta' l-ilma.

Id- distribuzzjoni ta' l-ilma nafu x'inhi - hija s-sistema tal-kanen u kif dawn jorbtu ma' xulxin u bil-mains u kif tirregola kif jgħaddu minnhom - pero` d-distribuzzjoni fir-rigward ta' l-enerġija elettrika aktar inħass il- bżonn li wieħed ikun preċiż u jgħid fuqhiex qed nitkellmu.

Inti ma tagħmilx fil-klawsola tad-definizzjonijiet definizzjoni ta' kull ħaġa li hemm taħt il-kappa tax-xemx imma tagħmel jew fejn għandek it-terminu ripetut tant drabi li aħjar ikollok post wieħed fejn tirreferi għad- definizzjoni, jew fejn ikun hemm iktar ħtieġa għax ikollok xi ambigwita`.

Pero` apparti mill-fatt ta' jekk hemmx bżonn jew le ta' definizzjoni - dwar dan nistgħu nieħdu l-parir tat-tekniċi - żgur li l-mod li bih hija miktuba d-definizzjoni ma jeskludix ir-riżors ta' l-ilma.

THE CHAIRMAN: L-Onor.

Louis Buhagiar.

ONOR.

LOUIS BUHAGIAR: Sur President, il-Ministru Zammit Dimech huwa bniedem legali u jaf li d-definizzjonijiet f'liġi jsiru sabiex nagħmlu l- affarijiet aktar ċari ħafna u ma nħallux lok għall-ambigwita`.

Kif għedt jien fil-bidu, f'din il-liġi se jkun hemm ħafna riferenza għal dik li hija distribuzzjoni, anke fejn jirrigwarda ilma u allura naħseb li jekk fid- definizzjoni jiġi nkluż dan ir-riżors, ikun ħafna aħjar.

Qed ngħid dan għaliex il-kelma ''distribuzzjoni'' awtomatikament skond din id- definizzjoni se ġġiegħel wieħed jirriferi għad-distribuzzjoni ta' l- enerġija elettrika meta fil-fatt il-leġislatur kien qed jirriferi wkoll għad-distribuzzjoni ta' l-ilma.

Forsi jekk ikun hawn l-esperti - ma jidhirx li qegħdin hawn bħalissa - wieħed jista' jikkonsulta magħhom dwar jekk tistax issir xi emenda biex fid-definizzjoni tal-kelma "distribuzzjoni" jiġi nkluż l-ilma.

THE CHAIRMAN: Il-Ministru.

ONOR.

FRANCIS ZAMMIT DIMECH: Sur President, jien ma nsib ebda diffikulta` anke jekk nistaqsu l-esperti dwarha, pero` nerġa' ngħid li kif inhi miktuba mhijiex qed teskludi l-ilma għaliex qed tgħid: "''distribuzzjoni'' tfisser dwar l-enerġija elettrika,... ''.

Jiġifieri hawnhekk il-leġislatur qed jgħid li għar-rigward l-enerġija elettrika aħjar jagħti definizzjoni.

Jien nifhem li f'dan l-istadju wieħed naturalment jistaqsi aktar pero` nifhem li ma nħassitx il-ħtieġa ta' definizzjoni ta' ''distribuzzjoni'' għar-rigward ta' l-ilma għaliex wara kollox distribuzzjoni għar-rigward ta' l-ilma kulħadd jaf x'inhi; għandek l-ilma prodott jew mill-boreholes li qed jikkomunikaw mas-sistema ta' l-ilma taħt l-art jew għandek l-ilma mill- impjant tar-reverse osmosis u minn hemmhekk qed jitwassal fid-djar tan-nies b'sistema ta' mains differenti.

Allaħares f'kull liġi nagħmlu l-aktar definizzjonijiet ovvji wkoll!

Pero` xorta waħda ma nsibx diffikulta` nieħu parir tekniku; il-parti legali nista' nispjegaha imma l-parti teknika nkun staqsejt dwarha u ma niddejjaqx nieħu parir ieħor.

THE CHAIRMAN: L-Onor.

Buhagiar.

ONOR.

LOUIS BUHAGIAR: Mr Chairman, jien ma naħsibx li wieħed jista' jargumenta b'dan il-mod jekk irridu li jkollna liġijiet loophole-proof.

Il- Ministru qed jgħid li d-distribuzzjoni rigward l-ilma kulħadd jaf x'inhi.

Allura bl-istess argument, id-distribuzzjoni rigward l-enerġija elettrika mhux kulħadd jaf x'inhi?

Fl-istess klawsola mbagħad hemm id-definizzjoni ta' "trasmissjoni" li qed titkellem dwar vultaġġ għoli.

Jekk aħna rridu nagħmlu liġi tajba u effettiva fejn ma jkunx hemm ambigwita`, anke għax 'il quddiem jistgħu jidħlu operaturi differenti, allura bilfors li rridu ndaħħlu d-definizzjoni ta' "vultaġġ medju", ''vultaġġ baxx'' u ''vultaġġ għoli''.

Għax x'inhu vultaġġ baxx, medju u għoli jista' jkun open for different interpretations.

Sakemm għandek operatur wieħed - kif kellna s'issa - ma tantx jagħmel differenza jekk tinkludix dawn id-definizzjonijiet, imma jekk il-gvern għandu l-intenzjoni - kif jidher li għandu - li 'l quddiem ikun hemm operaturi differenti, wieħed bilfors irrid jara li jkun hemm definizzjonijiet ċari.

Jien naħseb li jekk wasalna biex niddefenixxu x'inhi distribuzzjoni u nkludejna ''medju vultaġġ'', ''vultaġġ baxx'' u ''vultaġġ għoli'' rridu anke ndaħħlu definizzjonijiet oħrajn ta' dawn il- kliem.

THE CHAIRMAN: Il-Ministru.

ONOR.

FRANCIS ZAMMIT DIMECH: Sur President, hawnhekk ikolli ngħid mill- ewwel li ma naqbilx u ngħid għaliex.

Il-klawsola tad-definizzjonijiet m'hijiex intenzjonata biex tkun minflok dizzjunarju.

Ma nistgħux nispiċċaw f'sitwazzjoni fejn ngħidu li għaliex għandna definizzjoni fejn qed nagħmlu riferenza għall-medju vultaġġ u għal vultaġġ għoli, allura rridu ndaħħlu definizzjoni ta' vultaġġ u ta' medju vultaġġ.

Dawn id-definizzjonijiet huma ntenzjonali sabiex jekk iqumu argumenti f'qorti jew f'arbitraġġ jew tribunali oħrajn rigward xi implimentazzjoni ta' din il-liġi, il-qorti għandha dritt tibgħat għat-tekniċi u dawn jispjegaw.

Pero` allaħares dawn joqogħdu jargumentaw li l-medju vultaġġ jista' jfisser mod u jista' jfisser mod ieħor għaliex inkella nispiċċaw li biex niddefinixxu nagħmlu enċiklopedija teknika.

F'din il-klawsola tagħti l-aktar definizzjonijiet bażiċi li hemm bżonn.

Dwar jekk għandniex bżonn ta' definizzjoni ta' distribuzzjoni rigward l- ilma jien lest li nivverifika ma' l-esperti, imma ma nistgħux noqogħdu nagħtu d-definizzjoni tad-definizzjonijiet għaliex inkella ma nispiċċaw qatt.

U m'hu veru xejn li għaliex tagħti definizzjoni tkun qed tagħmel l- affarijiet aktar ċari; ħafna drabi tkun qed tillimita iktar għaliex jekk ikollok żvilupp jew xi ħaġa li hija ftit differenti minn dak li qed tiddefenixxi jgħidulek li dik ma taqax taħt id-definizzjoni u allura m'hijiex inkluża.

Per eżempju, jekk inti tgħid li s-sistema tad- distribuzzjoni ta' l-ilma hija li trid tgħaddi mill-kanen ta' l-asbestos u mbagħad nibdew nużaw materjal li huwa ffurmat mill-plastic, jgħidulek li dak issa m'għadux distribuzzjoni.

Jiġifieri ħafna drabi ma jaqbillekx tagħmel overdefining għaliex tkun qed tillimita minflok ma tkun qed tħalli l-affarijiet ċari u miftuħa.

THE CHAIRMAN: L-Onor.

Buhagiar.

ONOR.

LOUIS BUHAGIAR: Sur President, jien naħseb li l-affarijiet m'għandhomx isiru hekk speċjalment jekk qed nipprevedu li 'l quddiem jista' jkun hemm diffikultajiet.

Jekk 'il quddiem il-gvern iħalli operaturi oħra jidħlu f'dik li hija distribuzzjoni u f'dik li hija trasmissjoni ma jħallix għaliex jaħseb li din għandha tkun ħaġa waħda, jaf jinqala' d-diżgwid preċiżament bħala riżultat tad-definizjoni dwar distribuzzjoni għaliex wieħed jista' jargumenta li jekk se jittrasmetti l-enerġija elettrika b'vultaġġ ta' 3000v, jista' jinkludiha bħala distribuzzjoni u mhux bħala trasmissjoni.

Jekk aħna nħossu l-bżonn li noqogħdu nagħmlu dawn ir- riferenzi fid-definizzjonijiet, għandna naraw li ngħidu x'inhuma biex neskludu li jkun hemm miżinterpretazzjoni jew ambigwita` fil-liġi.

Sur President, jien qajjimt dawn il-punti sabiex naraw li l-liġi tkun iżjed ċara, pero` jekk il-Ministru jew t-tekniċi jidhrilhom li b'din id- definizzjoni m'hemmx ċans li jkun hemm diżgwid iżjed 'l quddiem, allura jien m'iniex se noqgħod nfettaq u nżid aktar ma' dak li għedt.

THE CHAIRMAN: Il-Ministru.

ONOR.

FRANCIS ZAMMIT DIMECH: Sur President, nistgħu naqblu li meta nirriferu lura għal din il-klawsola naraw jekk hemmx bżonn ta' definizzjonijiet addizjonali.

Se nistaqsi żgur dwar jekk hemmx bżonn ta' definizzjoni għal distribuzzjoni fejn jirrigwarda l-ilma u se nistaqsi wkoll jekk hawnx xi termini fejn hawn distribuzzjoni b'riferenza għall- enerġija elettrika li jridu huma stess ikunu definiti.

Rigward it-tieni mistoqsija ma naħsibx li hemm pero` la se nistaqsi nara xi jkun il-parir.

THE CHAIRMAN: Il-Kap ta' l-Oppożizzjoni.

ONOR.

ALFRED SANT: Sur President, ħalli nieħu spunt minn dak li għadu kemm qal l-Ministru, li d-definizzjonijiet ma jridux ikunu dizzjunarju.

Nistiednu jekk jogħġbu jispjegalna ftit l-ħtieġa ta' żewġ definizzjonijiet li qishom qed jgħidu l-istess ħaġa.

Qed nirriferi għad-definizzjonijiet ta' ''pitrolju'' u ''żejt''.

Id-definizzjoni ta' pitrolju qed tgħid hekk:

''Pitrolju'' tfisser idrokarburi naturali kollha sew f'forma likwida jew gassuża, inkluż iż-żejt krud u sew fi stat krud sew naturali jew f'forma pproċessata jew raffinata u meta użata relattivament għall- esplorazzjoni u l-produzzjoni tal-pitrolju għandu jkollha l-istess tifsira bħalma hu lilha mogħti b'Artikolu 2 ta' l-Att dwar il- Produzzjoni tal-Pitrolju;"

Jien din qed neħodha li qed tkopri l-varjanti kollha ta' idrokarburi u fil- fatt b'pitrolju bażikament tikkaverja kollox.

Imbagħad immur aktar 'l isfel f'din il-lista ta' definizzjonijiet li m'huwiex dizzjunarju, u nara li d-definizzjoni ta' ''żejt'' tgħid hekk:

""żejt" tinkludi faħam, l-idrokarburi kollha jew direvati ta' l- idrokarburi li normalment jintużaw bħala żjut, inkluż żejt krud, żjut ibbażati fuq idrokarburi jew faħam, żejt f'forma gassuża, sostituti tal-pitrolju f'forma likwida, likwidi jew gassijiet magħmula minn fermentazzjoni jew proċessi simili, meta maħsuba biex jintużaw bħala żjut, żjut prodotti minn skart solidu; iżda ma tinkludix pitrolju għal fini ta' l-Att dwar il-Produzzjoni tal-Pitrolju;''.

Ovvjament hawnhekk hawn xi forma ta' kostruzzjoni loġika pero` lili qed taħrabli kompletament.

Jien nixtieq li l-Ministru jispjegalna ftit f'din il-lista ta' definizzjonijiet li m'hijiex dizzjunarju eżattament x'inhi l- ħtieġa ta' dawn iż-żewġ definizzjonijiet li qishom qed jgħidu l-istess ħaġa imbagħad fid-denb qishom qegħdin iduru kontra xulxin!

THE CHAIRMAN: Il-Ministru.

ONOR.

FRANCIS ZAMMIT DIMECH: Naturalment il-Kap ta' l-Oppożizzjoni huwa konxju - u probabbli japprezza wkoll - li hawnhekk qed nitkellmu fuq definizzjoni ta' termini tekniċi.

U l-interpretazzjoni meta naqra dawn it- termini hija li inti qiegħed tagħmel esklużjoni u tipprova tiddefinixxi b'mod ta' esklużjoni.

Jiġifieri qed tgħid li fejn iż-żejt jista' jkollok riferenza skond id-definizzjoni għall-pitrolju għall-fini ta' l-Att dwar il- Produzzjoni tal-Pitrolju allura m'huwiex inkluż, għaliex trid tmur għad- definizzjoni tal-pitrolju u fil-liġi tal-pitrolju qed tagħmel d- definizzjoni speċifika tal-pitrolju.

Meta wieħed iħares lejn it-termini wżati jara li hemm differenzi.

Per eżempju, fid-definizzjoni tal-kelma ''pitrolju'' hemm ir-riferenza għall-idrokarburi naturali kollha, waqt li fid-definizzjoni tal-kelma ''żejt'' hemm il-kelma ''naturali'' nieqsa.

Jiġifieri jien nifhem li mil-lat tekniku hemm skop.

(Interruzzjonijiet) Iva, imma waħda ma tinkludix lill-oħra.

Issa d-differenza tad- definizzjoni tagħhom hija spjegazzjoni teknika li żgur li saret mit- tekniċi.

THE CHAIRMAN: Il-Kap ta' l-Oppożizzjoni.

ONOR.

ALFRED SANT: Imma idrokarburi minnhom infushom huma naturali, jiġifieri d-distinzjoni li qed issir forsi hija distinzjoni ephemera.

Jien m'iniex qed ngħid li l-Ministru su due piedi jista' jkollu risposta għal din id-domanda għaliex, kif qal hu stess, din hija ħaġa teknika, imma jista' almenu jistaqsi lit-tekniċi tiegħu jagħtuna l-kontenut tekniku ta' "pitrolju" kif definit hawnhekk u l-kontenut tekniku ta' "żejt" kif definit hawn, għaliex loġikament ma nafx eżattament x'distinzjoni qed issir bejniethom.

Kif konna nistudjaw fl-'A' level, idrokarburi huma parti mill-istruttura ta' kimiċi organiċi li huma naturali - jikkoreġini l-Onor.

Buhagair li huwa aktar intiż minni f'dawn l-affarijiet - u d-derivati tagħhom jistgħu jkunu prodotti artifiċjalment imma xorta huma parti mic-chain naturali ta' l- idrokarburi.

Jien li ma nistax nifhem, loġikament mhux teknikament biss, hija d-distinzjoni li fid-denb tad-definizzjoni ta' "żejt" tidħol biex teskludi pitrolju għall-fini ta' l-Att dwar il-Produzzjoni tal-Pitrolju meta fid-definizzjoni ta' "pitrolju" qed titkellem b'mod differenti.

X'inhuma d-distinzjonijiet tekniċi bejn waħda u l-oħra?

Jiġifieri jekk wieħed jagħmel listing tekniku ta' dak li huwa nkluż taħt "pitrolju" u listing tekniku ta' dak li huwa definit taħt "żejt", fir-realta` x'se tkun id-differenza u għaliex hemm dik id-differenza?

THE CHAIRMAN: Il-Ministru.

ONOR.

FRANCIS ZAMMIT DIMECH: Sur President, fid-definizzjoni hemm areas li meta taqrahom b'mod tekniku distakkat mit-tekniċi jista' jkollok overlap għaliex fid-definizzjoni tal-kelma "pitrolju" għandek inkluż ''żejt krud u sew fi stat krud sew naturali u f'forma proċessa'' u fid-definizzjoni tal- kelma "żejt" għandek ukoll ''jintużaw bħala żjut, inkluż żejt krud, żjut ibbażati fuq idrokarburi jew faħam''.

Jekk qed nifhem sew lill-Kap ta' l-Oppożizzjoni donnu jrid lista teknika ta' x'jaqa' taħt pitrolju u x'jaqa' taħt żejt, imbagħad biex tiddistingwi bejn waħda u oħra u fejn hemm xi overlap għaliex hemm l-esklużjonijiet.

Fil-liġi jista' jkollok overlap bejn definizzjoni u oħra u allura tagħmel esklużjoni tal-parti ta' l-overlapping.

Qed ngħid dan dejjem jekk hemm, għaliex forsi t-tekniċi jargumentaw li m'hemmx.

Din naturalment hija mistoqsija teknika u nġib it-tweġiba għaliha mingħand it-tekniċi.

THE CHAIRMAN: L-Onor.

Buhagiar.

ONOR.

LOUIS BUHAGIAR: Xtaqt nirriferi ftit għad-definizzjoni tal-klema ''gass'' li tgħid hekk:

"''gass'' tfisser kull idrokarburi f'forma gassuża sew fl-istat naturali tagħhom jew miksuba mill-pitrolju jew prodotti kimikament;''

Jien naħseb li jkun aħjar kieku din tkun tgħid:

''''gass'' tfisser kull idrokarburi f'forma likwida jew fl-istat naturali tagħhom."

għaliex gass fl-istat naturali tiegħu huwa gass.

Qed ngħid hekk għaliex inti jista' jkollok il-propane li wkoll huwa gass fl-istat naturali tiegħu imma jiġi pressat biex jiġi f'forma likwida ħalli jkun hemm distribuzzjoni aħjar tiegħu.

Jiġifieri jien naħseb li d-definizzjoni trid tinbidel daqsxejn f'dak ir-rigward.

THE CHAIRMAN: Il-Ministru.

ONOR.

FRANCIS ZAMMIT DIMECH: Nivverifika mat-tekniċi jekk hemmx bżonn definizzjoni dwar l-istat likwidu b'riferenza għall-gass.

THE CHAIRMAN: L-Onor.

Buhagiar.

ONOR.

LOUIS BUHAGIAR: Mr Chairman, id-definizzjoni ta' "ministru" imbagħad tgħid hekk:

""Ministru" tfisser il-ministru responsabbli għar-riżorsi;".

Jien staqsejt lill-Iskrivan tal-Kamra sabiex jagħtini id-distribuzzjoni tax- xogħlijiet tal-ministri u jidher li għal dak li huwa riżorsi skond kif definiti f'din il-liġi huma mqassmin bejn iżjed minn ministru wieħed.

Per eżempju, f'dik li hija oil exploration għandna lill-prim ministru; għandna lill-ministru għall-ambjent li huwa responsabbli mid-drainage u mill- environment f'dak li tirrigwarda din il-liġi; imbagħad għandna ministri oħrajn li huma responsabbli mill-qasam ta' l-ilma.

Jien ma nafx jekk il- Ministru jafx li se ssir xi reshuffle fil-viċin qarib, pero` safejn naf jien il-Prim Ministru qal li m'għandux ħsieb li jagħmel reshuffle u allura bilfors li rridu nagħmlu redefining ta' din id-definizzjoni biex tkun tinkludi ministru wieħed.

THE CHAIRMAN: Il-Ministru.

ONOR.

FRANCIS ZAMMIT DIMECH: Sur President, din m'hijiex kwestjoni ta' reshuffle u mhux reshuffle għax dik hija prerogattiva tal-Prim Ministru u ta' ħadd iżjed.

Kulma jrid isir huwa biss li meta ssir id-designation tal- portfolios tal-ministeri differenti jibda jkun hemm id-designation ta' riżorsi bħala entita` għalihom f'dawk id-definizzjonijiet.

Naturalment din hija materja li tista' ssir faċilment u amministrattivament wara li din il- liġi tkun approvata mill-parlament.

Biex nispjega daqsxejn il-kunċett - tkellimt dwar dan ukoll fl-istadju tat-tieni qari - ngħid li l-ħsieb tal-gvern fuq ir-riżorsi huwa l-istess ħsieb li kellna għar-rigward tat-telekomunikazzjoni - naf li l-ħabib tiegħi segwa dak id-dibattitu wkoll - cioe` li jrid ikollok l-aspett regolatorju, fis-sens li ngħidu li "dawn" huma l-policies fuq enerġija, ilma u riżorsi minerali, "dawn" huma l-parametri li aħna se naħdmu fi ħdanhom, "dawn" huma s-sistemi li aħna rridu nużaw u "din" hija l-proċedura ta' liċenzjar li jrid ikun hemm, u allura jkun hemm il-ministru responsabbli għar-riżorsi f'dak is-sens, imbagħad ikun hemm il-ministru responsabbli mill-operat jew l-implimentazzjoni ta' dawk ir-riżorsi partikolari.

Din qegħdin nagħmluha fit-telekomunikazzjoni b'definizzjonijiet simili, jiġifieri għandna l- ministru - ħalli nsejħulu hekk - regolatur u jista' jkun hemm ukoll ministru li għandu fi ħdan il-portfolio tiegħu l-korporazzjoni jew kumpannija pubblika li hija waħda mill-operaturi f'dak il-qasam partikolari, u naturalment jista' jkun hemm ukoll azjendi privati.

Jiġifieri irid ikun hemm indipendenza bejn l-operaturi u min jirregola.

Issa l-mod ta' kif tasal għad-definizzjoni hija billi jkollok id- designation u ngħidu li r-riżorsi hija allokata f'"dak" il-portfolio partikolari.

THE CHAIRMAN: L-Onor.

Buhagiar.

ONOR.

LOUIS BUHAGIAR: Sur President, in-naħa ta' l-oppożizzjoni taqbel li jkun hemm division of roles u ilna ngħidu ħanfa li jagħmel ħafna sens li l-ministru li jkun responsabbli mill-operazzjoni ta' xi riżors ma jkunx ukoll responsabbli mir-regolamentazzjoni.

Pero` minkejja dan kollu, sfortunatament il-parlament xorta waħda ħadem b'ministri li taħthom ikollhom kemm ir-regolamentazzjoni kif ukoll l-operazzjoni ta' ċertu riżors.

U dan ma kienx jagħmel sens minħabba li xi kultant ikun hemm ċerta ambigwita` u konflitt.

U għalhekk aktar qabel jien għedt li la daħħalna din id-definizzjoni, jenħtieġ li nkunu ċari għal liema ministru qed nirriferu.

Jekk il-leġislatur kellu xi informazzjoni li fil-futur qarib se jkun hemm xi assenjazzjoni differenti tal-portfolios tal-ministri, allura kien jagħmel sens li nagħmlu din id-definizzjoni kif inhi, pero` jekk le jien nistaqsi lill-Ministru jekk din il-liġi tistax tiġi implimentata jekk ma jkunx hemm tibdil fil-rwol tal-ministri.

Għaliex kif inhi d-definizzjoni ma tirriferix għal ministru partikolari u allura jew qed nistennew reshuffle jew inkella l-Prim Ministru jrid jaħtar jew ipoġġi taħt xi ministru partikolari responsabbilta` għal dawk li aħna qegħdin nirriferu għalihom bħala r-riżorsi tal-pajjiż.

Jiġifieri l-mistoqsija tiegħi hija din: Se jkollna nistennew lill-Prim Ministru jagħmel xi allokazzjoni differenti tar-rwol tal-ministri biex din il-liġi tkun tista' tiġi implimentata?

THE CHAIRMAN: Il-Ministru.

ONOR.

FRANCIS ZAMMIT DIMECH: Sur President, jien naħseb li kont ċar fl- ispjegazzjoni tiegħi.

Nerġa' ngħid li din m'hijiex kwestjoni ta' reshuffle imma hija kwestjoni ta' assenjazzjoni ta' l-inkarigi differenti, liema materja ssir kontinwament.

Jekk inti taqbad il-gazzetta tal-gvern ta' xahar jew xahrejn ilu meta jkun sar it-tħabbir tal-kabinett jew anke xi emendi li jirriferu għal designation of duties, ikollok awtorita` ġdida li ma tissemma mkien, naturali għax tkun ġdida.

Mela inti tista' tagħmel avviż fil-gazzetta tal-gvern li jirriferi għal xi ħaġa li għadha ma teżistix!

Meta dik titwaqqaf, mad-designation of duties tal-ministeri jkun hemm dik l-awtorita` imsemmija b'isimha.

Din hija ħaġa kontinwa amministrattiva u l- kollegi tagħna għandhom espjerenza ta' gvern.

Reshuffle hija kwestjoni oħra.

(Interruzzjonijiet) Għaliex ma tkunx tista' tidħol fis-seħħ?

Jien naħseb li jkun insult lill-parlament jekk nagħmlu riferenza għal struttura li l-parlament qed ikun mistieden biex jara titwaqqafx jew le u qabel ma l-parlament jgħidilna iva li tista' titwaqqaf - veru li l-gvern ikollu maġġoranza imma jien irrid li jkun hawn id-diskussjoni u l-vot almenu - insemmuha fil-gazzetta tal-gvern.

Kif fi klawsola 1 nagħmlu d- data meta l-liġi tidħol fis-seħħ, m'hijiex problema kbira li l-gvern jagħmel ukoll id-designation tal-ministru responsabbli mir-riżorsi darba li l-liġi tkun għaddiet mill-parlament, minflok qabel.

Inkella we'll be jumping the gun.

THE CHAIRMAN: L-Onor.

Buhagiar.

ONOR.

LOUIS BUHAGIAR: Sur President, jien nistaqsi lill-Ministru jekk jafx b'xi ministru li bħalissa jista' jiġi desinjat bħala ministru responsbabli għar-riżorsi.

Allura bilfors li ċerti ministri li għandhom taħthom l-oil exploration, bħall-Prim Ministru, jew ir-riżors ta' l-ilma jew ta' l-enerġija, irid jittieħdilhom dak l-inkarigu u jitpoġġa taħt ministru wieħed.

Il-punt tiegħi hu li bħalissa għandek ħafna ministri li għandhom taħt l-portfolio tagħhom biċċiet li huma riferibbli għal din il- liġi u tista' tinqala' ċerta diffikulta`.

THE CHAIRMAN: Il-Ministru.

ONOR.

FRANCIS ZAMMIT DIMECH: Sur President, il-ħsieb tal-gvern huwa ċar, ċioe` li jkollok ministru wieħed li huwa responsabbli għar-riżorsi, li pero` f'dan ir-rigward ma jonqos xejn mill-poteri li għandu l-Prim Ministru bis-saħħa ta' l-Att dwar il-Produzzjoni tal-Pitrolju.

Il-Prim Ministru se jkun jista', għat-termini ta' din il-liġi kif niddiskuti fi klawsoli iktar tard, jagħmel delega ta' dawk il-poteri jekk u meta jrid lill-awtorita` li titwaqqaf bis-saħħa ta' dik il-liġi u allura inti jkollok ministru responsabbli mir-riżorsi, il-poteri kollha tal-Prim Ministru fejn jirrigwarda s-suġġett ta' l-explorazzjoni taż-żejt jibqgħu fis-seħħ salv li l-Prim Ministru jkollu l-poter jagħmel dik id-delega speċifika li tikkontempla din il-liġi lil din l-istess awtorita`, u jista' wkoll ikun hemm ministri oħra responsabbli minn operaturi, pero` l-parti regolatorja se tkun taħt ministeru wieħed mingħajr preġudizzju għall-poteri tal-Prim Ministru speċifikament għall-esplorazzjoni u produzzjoni taż-żejt fil- pajjiż.

Il-ħsieb tal-gvern hu li l-ministeru għall-ambjent - ikun immexxi minn min ikun immexxi; m'iniex qed nipprova ngħid dan b'xi messaġġ jew ieħor għaliex dak mhux kompitu tiegħi - ikun il-ministeru li jkollu wkoll ir- responsabbilta` tar-riżorsi għaliex jagħmel sens li l-konsiderazzjoni ambjentali tkun waħda mill-konsiderazzjonijiet l-aktar mportanti li nżommu quddiem għajnejna fil-mod kif ir-riżorsi tal-pajjiż ikunu regolati.

Naturalment kif jitqassmu d-doveri bejn ministru u ieħor huwa prerogattiva kontinwa tal-Prim Ministru u jeżerċitaha minn ħin għall-ieħor kif hu jħoss il-ħtieġa.

THE CHAIRMAN: L-Onor.

Buhagiar.

ONOR.

LOUIS BUHAGIAR: Mr Chairman, xtaqt nagħmel riferenza għad- definizzjoni ta' "riżorsi minerali" li tgħid hekk:

"''riżorsi minerali'' tfisser kull mineral, blat jew sediment kostitwit minn komposti jew sustanzi organiċi jew inorganiċi, estratt, imtella' minn minjiera jew xort'oħra miksub minn ġo l-art, inkluż qiegħ il-baħar u s-sottoswol tiegħu, iżda ma tinkludix l-ilma;''.

Tajjeb hawnhekk ngħid li l-arja wkoll tista' titqies bħala riżors minerali.

Issa l-ministru jista' jiddeċiedi li dan il-punt ma jagħtihx konsiderazzjoni, fis-sens li ma jkunx hemm bżonn alterazzjonijiet, pero` irrid ngħid li bħalissa diġa` hawn diversi operaturi kummerċjali li jużaw l- arja bħala sors minerali.

Nistgħu nsemmu dawk li jibbottiljaw, per eżempju, il-liquid nitrogen jew il-liquid carbon dioxide jew il-liquid oxygen.

Dawn jieħdu l-arja, jippressawha, imbagħad jisseparawha.

Jiġifieri qed inqajjem dan il-punt sempliċement biex forsi t-tekniċi jew il-ministru stess iħossu li tista' ssir xi riferenza għalih anke f'din id-definizzjoni.

Jekk il-ministru jħoss li għalissa m'hemmx għalfejn ninkludu dan fid- definizzjoni, allura jien ma nkomplix nitkellem dwaru.

THE CHAIRMAN: Il-Ministru.

ONOR.

FRANCIS ZAMMIT DIMECH: Iva, naraw il-parir tat-tekniċi xi jkun fuq dan il-punt partikolari, pero` naħseb li m'huwiex fl-ambitu ta' l-iskop preżenti tal-liġi li ndaħħlu dan l-aspett ukoll.

THE CHAIRMAN: L-Onor.

Buhagiar.

ONOR.

LOUIS BUHAGIAR: Sur President, xtaqt inqajjem punt żgħir ieħor.

Rigward id-definizzjoni ta' "trasmissjoni", nerġa' ngħid li jekk qed nippruvaw nagħmlu distinzjoni ta' definizzjonijiet fuq bażi ta' vultaġġ, allura bilfors li rridu niddefenixxu x'inhuwa ''vultaġġ baxx'', ''vultaġġ medju'' u vultaġġ għoli''.

Għaliex kif qal il-Kap ta' l-Oppożizzjoni iżjed qabel, hemm ċerta nuqqas ta' loġika bejn id-definizzjonijiet ta' pitrolju u żejt.

Għalxiex qed jirriferi l-Ministru meta jgħid ''żejt f'forma gassuża''.

Din l-espressjoni ma' tantx tinstema'.

Jekk aħna qed nirriferu għal gaseous hydrocarbons, jiġifieri gassijiet li aħna diġa` tajna d-definizzjoni tagħhom, ma narax għalfejn għandna ndaħħlu ċerti frażijiet li jagħmlu inqas sens mid-definizzjoni li tajna iżjed qabel.

THE CHAIRMAN: Il-Ministru.

ONOR.

FRANCIS ZAMMIT DIMECH: Jien m'għandi ebda diffikulta` li nagħmlu bħala bażi t-test Malti għad-diskussjoni, pero` meta nitkellmu fuq definizzjonijiet tekniċi normalment ikunu drafted l-ewwel bl-Ingliż imbagħad xi ħadd qalibhom għall-Malti.

U jagħmel sens għaliex qed titkellem fuq termini kimiċi li huma stabbiliti f'lingwa oħra.

Id- definizzjoni ta' "fuel" fit-test Ingliż tgħid hekk:

"''fuel" includes coal, all hydrocarbons or hydrocarbon derivates normally used as fuels, including crude oil, fuels based on hydrocarbons or coal, gaseous fuel, petroleum substitutes in liquid form, liquids or gases produced from fermentation or similar processes when intended for use as fuels, fuels produced ....''.

Forsi d-definizzjoni hija aktar ċara bl-lingwa Ingliża.

THE CHAIRMAN: L-Onor.

Buhagiar.

ONOR.

LOUIS BUHAGIAR: Jien naħseb li ċerta ambigwita` tqajmet mit- translation tal-kelma "fuel" li bil-Malti hija ''żejt''.

Żejt hija kelma iżjed ristretta mill-kelma "fuel" għaliex fuel tista' tgħid li jinkludi coal, crude oil, hydrocarbons u l-kumplament, imma żejt, fil-lingwa Maltija tirriferi jew għal liquid hydrocarbons jew inkella crude oil.

Jiġifieri l- kelma "fuel" hija iżjed miftuħa u tinkludi iżjed mit-translation Maltija tal-kelma ''żejt''.

THE CHAIRMAN: Il-Ministru.

ONOR.

FRANCIS ZAMMIT DIMECH: Dan jista' jkun ukoll, pero` kif qed nikkjarifika - u ma naħseb li qed nissorprendi lil ħadd - huwa ovvju li fid- definizzjonijiet tekniċi, u naħseb fil-liġi kollha, id-drafting sar bl- Ingliż, u dan minħabba termini li huma magħrufa mil-lat kimiku u mill- kimiċi u li huma wżati mill-industrija.

Naturalment saru wkoll ħafna cross references, anke għall-kumplament tad-diskussjoni fil-kumitat, għal definizzjonijiet li għandna f'liġijiet oħra.

Forsi tajjeb li dan il-punt il-kollega japprezzah għaliex jista' jgħina fid-diskussjoni.

Nista' ngħid li fid-drafting ta' din il-liġi żammejna quddiem għajnejna kemm il-liġi dwar l-Enemalta, kemm dik dwar il-Korporazzjoni għas-Servizzi ta' l-Ilma, kif ukoll dik dwar il-produzzjoni u l-explorazzjoni taż-żejt, għaliex l-aħħar ħaġa li rridu hija li jkollna żejt definit mod taħt liġi waħda imbagħad definit mod ieħor taħt liġi oħra.

Safejn stajna nkorporajna definizzjonijiet minn liġijiet oħrajn.

THE CHAIRMAN: Grazzi.

Sar il-ħin.

Id-diskussjoni kienet interrotta u baqgħet aġġornata.

Il-Kamra rriżumiet u l-President tal-Kumitati rrapporta progress u talab il- permess sabiex il-Kumitat jerġa' jiltaqa'.

MR SPEAKER: Sar il-ħin.

Nitlob lill-Viċi Prim Ministru sabiex jekk jogħġbu jressaq l-Aġġornament.

AĠĠORNAMENT

ONOR.

LAWRENCE GONZI (Viċi Prim Ministru u Ministru għall-Politika Soċjali) Mr Speaker, nipproponi l-aġġornament tal-Kamra għal nhar it- Tlieta, 19 ta' Settembru 2000, fis-6.00 p.m. b'din l-aġenda:-

Abbozz ta' Liġi dwar Awtorita` ta' Malta dwar ir-Riżorsi - Kumitat (Kont.);

Abbozz ta' Liġi li jemenda l-Att dwar il-Kompetizzjoni - Tieni Qari;

Abbozz ta' Liġi dwar l-Awtorita' għas-Saħħa u s-Sigurta' fuq il-Post tax- Xogħol - Tieni Qari;

Abbozz ta' Liġi li jemenda l-Ordinanza tad-Dwana - Tieni Qari;

Abbozz ta' Liġi li jemenda l-Att dwar l-Interpretazzjoni - Tieni Qari;

Abbozz ta' Liġi dwar il-Proċeduri Legali - Tieni Qari;

Abbozz ta' Liġi li jemenda l-Kostituzzjoni ta' Malta (Emenda Nru 2) - Tieni Qari;

Abbozz ta' Liġi dwar ir-Ratifika ta' Trattati (Sant' Anġlu) - Tieni Qari;

Abbozz ta' Liġi dwar il-Konservazzjoni u l-Amministrazzjoni tas-Sajd - Tieni Qari;

Abbozz ta' Liġi dwar is-Sigurezza Ġenerali u Kwalita' tal-Prodotti - Tieni Qari;

Abbozz ta' Liġi dwar l-Awtorita' ta' l-Istatistika ta' Malta - Tielet Qari;

Abbozz ta' Liġi li jemenda l-Att dwar il-Protezzjoni ta' l-Erarju - Tieni Qari (Kont.); u

Riżoluzzjoni mressqa mill-Prim Ministru dwar il-qagħda fil-pajjiż - Kontinwazzjoni. ----------------------------------- Abbozz ta' Liġi li jemenda l-Att dwar l-Affarijiet tal-Konsumatur - Kumitat Permanenti.

MR SPEAKER: Grazzi.

Rimarki?

Il-Ministru għat-Trasport u Komunikazzjoni.

ONOR.

ĊENSU GALEA: Mr Speaker, se nipprova nagħmel riferenza għal xi punti li huma ta' rilevanza għal pajjiżna u li jaqgħu direttament taħt ir- responsabbilta' tal-ministeru tiegħi.

L-intenzjoni tiegħi hi li nitkellem fuq is-settur tat-trasport pubbliku u dwar it-toroq.

Kien hawn ħafna diskussjonijiet dwar il-bżonn ta' tibdil fit-trasport pubbliku.

Tkellimna fuq il-bżonn ta' karozzi ġodda u dwar jekk il-fare huwiex korrispondenti għas-servizz.

Wasalna wkoll fiż-żmien li naraw min hu responsabbli mill-ħolqien tar-rotot u min jara li qed jiġu segwiti sewwa.

Se nillimita ruħi għall-karozzi tal-linja.

Nafu li l-aktar entitajiet infurmati dwar dan huma l-kunsilli lokali.

Huma jkunu jafu x'hemm bżonn, liema rotta trid tinbidel u minn fejn l-aħjar jgħaddu l- karozzi.

Ma nistax ngħid li ma kienx hemm titjib f'dan ir-rigward.

Kien hemm ukoll qbil mas-sidien tal-karozzi tal-linja.

Dan qed ngħidu għax finalment ikunu huma li jimxu jew ma jimxux ma' dan il-qbil tgħid x'tgħid l- awtorita' jew il-gvern.

Mr. Speaker, kemm ili responsabbli minn das-settur jiena, kelli ħafna diskussjonijiet mas-sidien tal-karozzi biex jintlaħaq ftehim.

Nista' ngħid li diversi drabi wasalna għal konklużjonijiet li jagħmlu sens.

Dawn il- konklużjonijiet mhux dejjem kienu dawk mixtieqa mill-awtorita' tat-trasport jew mill-ministeru iżda għallinqas wasalna għal arranġamenti, imma fl-aħħar ftit ġimgħat inqalgħu żewġ każijiet li xtaqt insemmi.

Wieħed hu l-każ tal- venda tal-karozzi fir-Rabat u l-ieħor dwar ir-rotta ta' Buġibba fejn jingħad x'jingħad, is-sidien ma jridux jiċċaqalqu mill-pożizzjoni tagħhom.

Huma jridu jibqgħu joperaw minn fejn kienu u anke jħassru l-pjani li hemm.

Naħseb wasal iż-żmien li l-assoċjazzjoni tal-karozzi tal-linja timxi mal- pjani u d-deċiżjonijiet li jkunu ttieħdu.

Dawn id-deċiżjonijiet ikunu ttieħdu mill-pubbliku u mill-kunsilli fl-aħjar interess tal-istess pubbliku.

Issa s-sidien tal-karozzi tal-linja jifhmu li ma jistax ikun iħallu lokalitajiet li matul ix-xhur tas-sajf ikollhom numru ikbar ta' residenti u turist, jieqfu fit-8.30 p.m jew id-8.45 p.m. Dak il-ħin ħafna nies jibdew jaħsbu biex joħorġu u mhux jidħlu d-dar.

Hu importanti li t- traffic control board, it-transport authority u l-kunsilli jitolbu u jesiġu li jkun hemm bidliet fir-rotot u fit- traffic management ta' l-inħawi.

Nagħmel appell biex ikun hemm il-bonsens minn kulħadd b'mod partikolari min- naħa ta' l-ATP biex ma jinħolqux aktar problemi milli hemm.

Mr Speaker, nixtieq nitkellem ukoll fuq it-toroq.

Kulħadd jaqbel li għandna bżonn programm li jibqa' għaddej biex ikollna toroq aħjar.

Għalkemm kulħadd jesiġi aktar, ftit jafu x'isir biex ikollna toroq tajbin.

Li jiġri hu li t-toroq jiġu ttestjati għall-kwalita u x-xogħol ikun imqabbel mal- wegħda li tkun saret fit-tender.

Meta x-xogħol imbagħad jiġi ċertifikat, il-kuntrattur ikun jista' jitħallas.

Hija responsabbilta ta' kull ministru li jara li kull proġett li jsir, u li fih jintefqu l-eluf u kultant il- miljuni, ikollu livell mistħoqq.

Naturalment nafu li jkun hemm reżistenza minn min jagħti s-servizz.

Dan ma jkunx irid iwaqqa' xogħlu u jagħmlu skond l-istandards tal-ministeru.

Dan ifisser illi meta jkun hemm dawn il- kwestjonijiet, ix-xogħol jispiċċa jitwal anke żżejjed.

Min jagħmel ix- xogħol għandu r-responsabbilta li jerġa' jagħmlu sewwa, ikun min ikun.

Matul is-sentejn li għaddew kien hemm każijiet fejn inqala' x-xogħol.

Hemm ukoll każijiet pendenti quddiem id-dipartiment li qed jieħdu żmien mhux aċċettabbli.

Dan huwa ta' inkonvenjent għar-residenti u nies oħrajn li jgħaddu min hemm.

Mr Speaker, irrid nagħmel riferenza wkoll għal dak li ġara matul l-erba' snin li għaddew fejn jidħlu kuntratturi tat-toroq.

Għandna sitwazzjoni fejn il-kuntratturi kollha li jaħdmu fit-toroq qegħdin f'organizzazzjoni waħda.

Dawn jingħaqdu bejniethom u jimponu deċiżjonijiet anke fejn hemm bżonn li xi xogħol jerġa' jinqala'.

M'għandi assolutament l-ebda ħsieb li naċċetta din is-sitwazzjoni u allura nitlob lill-kummissjoni għall-kummerċ ġust li quddiemha hemm każ li ilu għaddej mill-1997 biex tara li tittieħed deċiżjoni.

Naf li hemm xi deċiżjonijiet preliminari, pero' aktar ma l-kas jinqata' malajr aktar naslu għall-konklużjonijiet neċessarji biex il- kuntratturi jidraw jagħmlu xogħol tajjeb.

Dan biex ikollna kompetizzjoni serja meta jsir it-tendering process tal-kuntratti tat-toroq.

Sfortunatament donnu ħadd ma jinduna li x-xogħol tat-toroq ikun miexi fuq programm anke jekk dan il-programm ikun pubbliku.

Kien l-istess dipartiment tat-toroq li ppubblika elenku ta' l-istat tat-toroq illi għandna fil-pajjiż.

Dan indika b'mod ċar fejn huma l-ħteġijiet tat-toroq f'pajjiżna.

Ħarisna wkoll lejn il-prijoritajiet tal-pajjiż.

Naturalment hemm deċiżjonijiet li wieħed irid jagħmel.

Il-problema ta' l-agħar toroq prinċipali ma bdietx f'Settembru tal-1998 imma fil-ġurnata li nbnew.

Qed nitkellem fuq toroq bħall-bypass li tagħti minn Żebbuġ għall-Imtarfa, Mdina Road, u t-triq prinċipali ta' Wied il-Għajn.

Meta wieħed jibni b'mod żbaljat jistenna li s-sitwazzjoni ta' dik it-triq tmur mill-ħażin għall- agħar minn sena' għal sena.

Meta titfa' t-tafal minn naħa għal oħra u titfa' ftit żrar fuqu tistenna sitwazzjoni bħal ma ġejna fiha llum.

Mr. Speaker, jien u l-gvern għamilna għażla.

Minflok qgħadna nirranġaw it- toroq bil-biċċiet biex iservu għal sitt xhur, għamilna programm fit-tul biex isir xogħol sewwa.

Il-programm ta' xogħol ma baqax biss fuq il-karta għaliex kien hemm diversi postijiet fejn tlesta.

Fejn ma tlestiex ix- xogħol, bħal per eżempju t-triq li tibda Burmarrad, tieħdok il-Mosta, r- Rabat, Ħaż-Żebbuġ, Ħal Qormi u tispiċċa l-ajruport, ħriġna t-tenders biex inkunu nistgħu nibdewh.

Nispera li x-xogħol ta' evalwazzjoni tat-tenders isir malajr biex nibdew dan ix-xogħol essenzjali għal pajjiżna.

Mr.Speaker, għandi wkoll appell x'nagħmel lill-kuntratturi.

Hemm ħafna xogħol x'noffru lil dawn il-kuntratturi.

M'huwiex tollerabbli li jiġri bħalma ġara f'dawn l-aħħar sitt ġimgħat.

Kellna tender ta' Lm600,000 u ħadd ma applika għaliha.

Imbagħad joqogħdu jgħidu li m'għandhomx xogħol.

Naħseb illi wasalna fil-pożizzjoni fejn il-kuntratturi m'humiex iktar fil- pożizzjoni li jagħmlu x-xogħol kollu li huwa meħtieġ.

Hemm il-problema li forsi ma jsibux il-personnel meħtieġ biex jagħmlu x-xogħol b'mod tajjeb.

Kif għidt diversi drabi lill-istess kuntratturi u lill-kunsilli lokali, huwa importanti li nifhmu li attwalment din hija problema li nsolvuha bil- kollaborazzjoni ma' xulxin.

Mr Speaker, m'aħniex qed nitkellmu biss fuq il-livell tax-xogħol innifsu imma wkoll fuq il-mod ta' kif tiġi mmexxija s-site meta jkun għaddej ix- xogħol.

Mhux tollerabbli li kuntrattur jagħlaq triq jew iwaqqa' ħajt u jħalli l-inġenji tiegħu hemm mingħajr ma jibda x-xogħol u joqgħod iġebbed minn ġimgħa għal oħra.

Irrid nappella lil kulmin jagħmel dawn l-affarijiet li s-sit li jkunu qed jaħdmu fih m'huwiex proprjeta' tagħhom iżda tal-poplu Malti kollu.

Dan jista' jkun ta' periklu pubbliku.

M'inix se nsemmi ismijiet ta' kuntratturi hawnhekk, iżda nemmen li min huma jafu li qed ngħid għalihom.

Kultant li taġixxi bil-kelma t-tajba jkun għalxejn u ċerti żbalji jibqgħu jirrepetu ruħhom.

Ma rridx li l-kuntratturi jaħsbu li jekk ma jitfgħux it-tenders huma x-xogħol jibqa' ma jsirx.

Għandhom ir- responsabbilta li jitfgħu l-offerti għal dawn it-tenders.

Wasal iż-żmien li ma nibqgħux nagħtu t-tenders lill-irħas offerti iżda lil min vera jista' jagħmel xogħol tajjeb, bis-serjeta u fil-ħin stipulat.

Dan mhux biex naġevolaw lil xi kuntratturi partikolari iżda biex ikollna kwalita' tajba.

Kienet inizjattiva tal-ministeru għat-trasport u komunikazzjoni illi reġgħet daħlet is-sistema ta' aktar minn envelope wieħed fejn l-importanza ma tingħatax biss lill-prezz iżda wkoll lil fatti bħal kemm hu armat kuntrattur u kemm jista' jlesti fil-ħin.

Ħaġa oħra ta' ħsara lit-toroq f'pajjiżna hi meta individwi jew organizzazzjonijiet jagħmlu xi ħofra jew gandott imbagħad jonqsu li jagħmlu reinstatement.

L-Enemalta spiss ikollha bżonn, għal raġunijiet validi, taqla' toroq minħabba cables u affarijiet bħal dawn.

Il-water services corporation ukoll ikollha bżonn taqla' xi toroq.

Huwa importanti illi l- kuntratturi jagħmlu r-reinstatement.

B'hekk ma nibqgħux naraw kuntrattur jaqla' central strip, bankina, jew biċċa mit-triq u qisu ma ġara xejn.

Din la hija sitwazzjoni tollerabbli għalija u lanqas għall-ministeru.

Mr. Speaker, għandna 800 side street li bl-għajnuna tal-kunsilli lokali nafu li għandhom bżonn xi xogħlijiet.

Ir-residenti ta' dawn it-toroq bir- raġun igergru għall-istat li jinsabu fihom.

Irrid ngħid li l-imbierka contribution li titħallas minn kull min jibni ma tkoprix kwart ta' l- ispejjeż.

Hija aktar forma ta' donazzjoni milli kontribuzzjoni.

Din m'hijiex skuża biex it-toroq ma jsirux iżda qed ngħid dan biex nifhmu s- sitwazzjoni b'mod oġġettiv u reali.

Mr.Speaker, irridu nagħmlu għażla bejn affarijiet li jsiru ta' malajr u jkollhom jerġgħu jinqalgħu bħas-sitwazzjoni li sibt jien, jew nagħmlu xogħol bis-serjeta' li jibqa'.

Għamilt l-għażla ta' l-aħħar biex ikollna xogħol tajjeb u jinqatgħu l-abbużi.

Grazzi.

MR SPEAKER: Grazzi.

Sar il-ħin.

Il-Kamra hija aġġornata għal-lejla, it-Tlieta, 19 ta' Settembru, 2000 fis-6.00 p.m. bl-aġenda kif komunikata mill-Viċi Prim Ministru.

Fin-12.30 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB

PIXXINA NAZZJONALI

L-ONOR.

EVARIST BARTOLO staqsa lill-Ministru ta' l-Edukazzjoni: Jista' l-Ministru jgħid sarx xi qbil bejn l-amministrazzjoni tal-Pixxina Nazzjonali u l-Universita' ta' Malta dwar il-bini okkukpat mill-pixxina u minn dawk li ingħataw b'kera xi uffiċċju fil-pixxina?

Liema huma dawk l- għaqdiet/organizzazzjonijiet/individwi li jokkupaw xi post fil-bini tal- Pixxina Nazzjonali?

Kemm minnhom huma b'kera?

Kemm iħallsu kull wieħed?

Hemm min qiegħed bla kera?

ONOR.

LOUIS GALEA: Informat li għal dawn l-aħħar xhur saru diversi laqgħat bejn is-segretarju parlamentari, ir-rettur u uffiċjali oħra dwar il- pixxina u l-Universita`.

Dawn il-laqgħat kienu pożittivi u fi ftit ġimgħat oħra jiġi ratifikat ftehim bejn il-gvern u l-universita` dwar l-operazzjoni tal-faċilitajiet sportivi fl-Universita`.

Dwar it-tieni parti nirriferi lill-Onor.

Membru għar-risposta li tajt għall-mistoqsija parlamentari numru 17338.

TOROQ - SIGURTA'

L-ONOR.

EVARIST BARTOLO staqsa lill-Ministru għat-Trasport u Komunikazzjoni: Jista' l-Ministru jgħid x'inhu jsir mid-Dipartiment tat- Trasport, anke b'kollaborazzjoni mal-pulizija u l-kunsilli lokali, biex ikun hemm aktar sigurta' fit-toroq?

X'azzjoni qed jipproponi biex kemm jista' jkun jitnaqqsu l-imwiet u l-inċidenti tat-traffiku?

ONOR.

ĊENSU GALEA: Jien informat li l-Bord għall-Kontroll tat-Traffiku flimkien mad-Dipartiment tat-Toroq qiegħed jieħu l-miżuri li hemm bżonn biex jitnaqqsu l-imwiet u l-inċidenti tat-traffiku.

Dawn il-miżuri jinkludu:

1. reviżjoni tat-traffic flows u introduzzjoni ta' one way systems ;

2. upgrading ta' junctions;

3. introduzzjoni ta' speed limits skond l-esiġenzi tat-toroq partikolari;

4. installazzjoni ta' road humps u mezzi oħra biex jitnaqqas l-ispeed eċċessiv;

5. installazzjoni ta' traffic lights

6. installazzjoni ta' pelican lights;

7. installazzjoni ta' traffic signs u road markings;

8. installazzjoni ta' pedestrian crossings;

9. introduzzjoni ta' żoni għall-użu tal-pedestrians.

Il-Bord għall-Kontroll tat-Traffiku għandu kuntatt kontinwu u jikkollabora mal-kunsilli lokali biex it-traffic management fl-areas li jaqgħu taħt il-kunsilli lokali jitjieb kemm jista' jkun.

KORP TAL-PULIZIJA - IMPJEGATI

L-ONOR.

EVARIST BARTOLO staqsa lill-Ministru ta' l-Intern: Jista' l- Ministru jgħid bħalissa x'inhu n-numru totali ta' nies fil-korp tal- pulizija?

Kemm minnhom, u ta' liema rank, diġa' għalqu l-25 sena servizz?

Kemm minnhom, u ta' liema rank, se jkunu għalqu l-eta' ta' irtirar sa l- aħħar tas-sena?

ONOR.

TONIO BORG: Ninsab informat li fil-preżent in-numru totali ta` membri fil-korp tal-pulizija hu ta` 1,774.

It-tagħrif l-ieħor mitlub hu kif ġej : - Li diġa` għalqu il-25 sena servizz

|Kummissarju |1 |Spetturi |12 | |Deputat |1 |Surġenti | 2 | |Kummissarju | |Maġġuri | | |Assistant |1 |Surġenti |28 | |Kummissarju | | | | |Supretendent|3 |Kuntistabb|69 | |i | |li | |

Li ser ikunu għalqu l-eta` ta` l-irtirar sa l-aħħar ta` din is-sena

|Assistant |1 | |Kummissarju | | |Supretendent |1 | |Kuntistabbli |4 |

GYMNASIUM - ĊERTIFIKAT MEDIKU

L-ONOR.

EVARIST BARTOLO staqsa lill-Ministru tas-Saħħa: Jaqbel il- Ministru li wasal iż-żmien li qabel ma persuna tidħol bħala membru f'gym, din ikollha bilfors tippreżenta ċertifikat mediku li tkun tajba fiżikament biex tagħmel eżerċizzji fiżiċi?

ONOR.

LOUIS DEGUARA: Nixtieq ninforma lil-Onor.

Interpellant li m'hemm ebda ħsieb li qabel ma persuna tidħol bħala membru f'gym din ikollha bilfors tippreżenta ċertifikat mediku li jindika li tkun tajba fiżikament biex tagħmel eżerċizji fiżiċi.

Dan għaliex ċertifikat għandu valur limitat għax għalkemm jagħti indikazzjoni tas-saħħa tal-individwu ma jservix bħala garanzija ta' saħħa għal-futur.

FURJANA - ĊENTRU TAS-SAĦĦA

L-ONOR.

EVARIST BARTOLO staqsa lill-Ministru tas-Saħħa: Jista' l- Ministru jgħid x'inhi r-raġuni li ċ-Chest Clinic fiċ-Ċentru tas-Saħħa tal- Furjana se jiġi trasferit għaċ-Ċentru tas-Saħħa f'Ħal Qormi?

X'se jsir mill-kmamar li tokkupa din il-klinika bħalissa?

Kemm-il persuna marret għall-vista f'din il-klinika fil-Furjana fl-ewwel sitt xhur ta' din is- sena?

ONOR.

LOUIS DEGUARA: Informat li c-Chest Clinic ġiet trasferita miċ- Ċentru tas-Saħħa tal-Furjana għaċ-Ċentru tas-Saħħa ta' Ħal Qormi għaliex: a) fl-interess tas-saħħa tat-tfal, trabi u ommijiet u klijenti oħra li jattendu l-well baby clinic u l-klinika tat-tilqim fiċ-ċentru tas-saħħa tal-Furjana, kien hemm bżonn li jiġi eliminat it-taħlit f'waiting room waħda ta' tfal u trabi ma nies li jattendu għal screening fic-chest clinic minħabba li waiting room, waħda kienet isservi għal dawn it-tliet clinics; b) ic-chest clinic fil-Furjana kienet tikkonsisti f'kamra waħda biss li fiha ma kienx hemm spazju għal examination couch għal meta jinqala' l- bżonn, bħal per eżempju, meta xi ħadd iħossu ħażin.

F'Ħal Qormi kien possibli li tkun provduta kamra aġġunta fejn jistgħu jsiru eżamijiet li jkun hemm bżonn u faċilitajiet aħjar; c) barra dan fil-Health Centre ta' Ħal Qormi hemm il-faċilita' ta X-Ray fuq il-post bil vantaġġ li t-tobba ikunu jistgħu jaraw ir-riżultat dak il-ħin stess.

Din il-faċilita' ma teżistix fil-Furjana.

Il-Kamra waħda li kienet isservi bħala chest clinic se tiġi utilizzata għal-servizzi oħra fiċ-ċentru tas-saħħa tal-Furjana wisq probabli fis- servizz tat-tilqim.

Fl-ewwel sitt xhur ta' din is-sena in-numru ta' persuni li ġew invistati huwa ta' 2079.

FINANZI - PRO'S

L-ONOR.

NOEL FARRUGIA staqsa lill-Ministru tal-Finanzi: Jista' l- Ministru jinformani minn kien jew kienu l-PROs tal-ministru mill-5 ta' Settembru, 1998 'il hawn?

X'rinumerazzjoni kellu jew kellhom?

X'benefiċċji u kondizzjonijiet addizjonali ntawlhom?

ONOR.

JOHN DALLI: Ngħarraf lill-Onor.

Interpellant li fil-ministeru tiegħi ma kien hemm l-ebda PRO mill-5 ta' Settembru, 1998 'il hawn.

POLITIKA SOĊJALI - PRO'S

L-ONOR.

NOEL FARRUGIA staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jinformani minn kien jew kienu l-PROs tal-ministru mill-5 ta' Settembru, 1998 'il hawn?

X'rinumerazzjoni kellu jew kellhom?

ONOR.

LAWRENCE GONZI: Fis-segretarjat privat ta' ministru d-dmirijiet marbuta ma' public relations jitwettqu mill-communications co-ordinator.

Ir-remunerazzjoni u kondizzjonijiet marbuta mal-post huma regolati mid- dokument engagement of staff for private secretariats li tqiegħed fuq il- Mejda tal-Kamra f'Seduta Nru. 124 tas-16 ta' Ġunju, 1999.

Il-communications co-ordinator fil-ministeru tiegħi minn Settembru 1998 'il hawn kien Mr Alan Camilleri li ġie mpjegat fil-11 ta' Jannar, 1999.

GĦAWDEX - PRO'S

L-ONOR.

NOEL FARRUGIA staqsa lill-Ministru għal Għawdex: Tista' l- Ministru tinformani minn kien jew kienu l-PRO's tal-ministru mill-5 ta' Settembru, 1998 'il hawn?

X'rinumerazzjoni kellu jew kellhom?

ONOR.

GIOVANNA DEBONO: Is-Sur Kevin Sciberras kien il-communications co- ordinator.

Ir-remunerazzjonijiet u l-benefiċċji li ngħataw lil dan l-impjegat kienu skond id-dokument engagement of staff for private secretariats li l-Prim Ministru kien qiegħed fuq il-Mejda tal-Kamra s-sena l-oħra.

OPM - PRO'S

L-ONOR.

NOEL FARRUGIA staqsa lill-Prim Ministru: Jista' l-Prim Ministru jinformani minn kien jew kienu l-PRO's tal-ministru mill-5 ta' Settembru, 1998 'il hawn?

X'rinumerazzjoni kellu jew kellhom?

ONOR.

EDDIE FENECH ADAMI: Fis-segretarjat privat fl-uffiċċju tiegħi, id- dmirijiet marbuta ma' public relations jitwettqu mill-communications co- ordinator.

Ir-rinumerazzjoni u kondizzjonijiet marbuta mal-post huma regolati mid-dokument engagement of staff for private secretariats li tqiegħed fuq il-Mejda tal-Kamra f'Seduta Nru. 124 tas-16 ta' Ġunju, 1999.

Il-communications co-ordinator fl-uffiċċju tiegħi bejn Settembru 1998 u Ġunju 1999 kien is-Sur Peter Portelli u minn Lulju 1999 'il hawn hu is-Sur Emanuel Delia.

ĠUSTIZZJA U GVERN LOKALI - PROS

L-ONOR.

NOEL FARRUGIA staqsa lill-Ministru tal-Ġustizzja u Gvern Lokali: Jista' l-Ministru jinformani min kien jew kienu l-PRO's tal- ministru mill-5 ta' Settembru 1998 'l hawn?

X'rimunerazzjoni kellu jew kellhom?

X'benefiċċju u kondizzjonijiet addizzjonali ngħatawlhom?

ONOR.

AUSTIN GATT: Fis-segretarjat privat ta` ministru d-dmirijiet marbuta ma` public relations jitwettqu mill-communications co-ordinator.

Ir-rinumerazzjoni u kondizzjonijiet marbuta mal-post huma regolati mid- dokument engagement of staff for private secretariats li tqieghed fuq il- Mejda tal-Kamra f`Seduta Nru. 124 tas-16 ta' Gunju, 1999.

Il-communications co-ordinator fil-ministeru tiegħi minn Settembru 1998 `il hawn kien Mr Ruben Sciberras.

TURIŻMU - PRO'S

L-ONOR.

NOEL FARRUGIA staqsa lill-Ministru tat-Turiżmu: Jista' l- Ministru jinformani min kien jew kienu l-PRO's tal-ministru mill-5 ta' Settembru 1998 'l hawn?

X'benefiċċji u kundizzjonijiet addizzjonali ingħatawlhom?

ONOR.

MICHAEL REFALO: Fis-segretarjat tiegħi m'għandix public relations officer.

KNISJA TA' STA.

KATARINA D'ITALIA - RESTAWR

L-ONOR.

CHARLES BUHAGIAR staqsa lill-Ministru għall-Ambjent: B'riferenza għar-risposta tal-mistoqsija parlamentari numru 17608, jista' l- Ministru jagħti rendikont ta' l-esperjenza f'xogħol ta' restawr li għandu l- kuntrattur Malti li ngħata dan ix-xogħol?

ONOR.

FRANCIS ZAMMIT DIMECH: Ninsab informat illi l-kuntrattur Malti ma kienx meħtieġ li jkollu esperjenza fix-xogħol ta' restawr.

Dan minħabba l- fatt li t-tip ta' xogħol ta' restawr li se jsir huwa speċjalizzat u għalhekk hija l-kumpannija Taljana li se jkollha r-reponsabbilta' tiegħu.

Il-kumpannija Maltija kienet maħsuba li sservi bħala appoġġ għall- kumpannija Taljana għal dak li għandu x'jaqsam ma' arranġamenti neċessarji biex din topera f'Malta.

PA - KNISJA TA' SANTA KATERINA D'ITALIA

L-ONOR.

CHARLES BUHAGIAR staqsa lill-Ministru ta' l-Intern: Jista' l-Ministru jgħid jekk hemmx bżonn ta' permess ta' l-Awtorita' ta' l- Ippjanar qabel ma jsir xogħol ta' restawr bħalma qiegħed isir fil-Knisja ta' Santa Katerina d'Italia, il-Belt?

Jekk fl-affermattiv, f'liema każi ta' xogħol ta' restawr estensiv hemm bżonn permess ta' l-Awtorita' ta' l- Ippjanar?

ONOR.

TONIO BORG: Ninsab informat li r-restoration unit tat-taqsima tax- xogħlijiet kien informa lid-direttorat ta` l-ippjanar li l-Knisja ta` Santa Katerina d`Italia kellu jsirilha xogħol ta` manutenzjoni.

L-istess unit kien issottometta wkoll method statement dettaljat tax-xogħlijiet li kellhom isiru f`dan ir-rigward u kif kellhom isiru.

L-awtorita` awtorizzat li jsiru xogħlijiet preliminari ta` manutenzjoni iżda minħabba li x-xogħlijiet proposti jinkludu restawr estensiv esiġiet li ssir applikazzjoni formali f`dan ir-rigward.

KNISJA TA' SANTA KATERINA D'ITALIA

L-ONOR.

CHARLES BUHAGIAR staqsa lill-Ministru għall-Ambjent: B'riferenza għax-xogħol ta' restawr li qiegħed isir fil-Knisja ta' Santa Katerina d'Italia, il-Belt, jista'l-Ministru jgħid jekk sarx inventarju ta' dak kollu li hemm fil-knisja qabel ma tneħħew dawn l-affarijiet?

Jekk fl- affermattiv, jista' l-Ministru jpoġġi fuq il-Mejda tal-Kamra kopja ta' dan l-inventarju?

Fejn qegħdin jinżammu l-oġġetti li tneħħew mill-knisja?

ONOR.

FRANCIS ZAMMIT DIMECH: Ninforma l-Onor.

Interpellant li kien diġa' jeżisti inventarju ta' l-affarijiet li kien hemm fil-Knisja ta' Santa Katerina d'Italia.

Ir-responsabbilta' ta' tneħħija ta' l-affarijiet kienet f'idejn l-awtoritajiet tal-knisja.

WSC - SERVIZZ ĠDID

L-ONOR.

CHARLES BUHAGIAR staqsa lill-Ministru għas-Servizzi Ekonomiċi: Jista' l-Ministru jgħid x'inhi r-raġuni li dawk il-persuni li daħħlu s-servizz ta' l-ilma mingħajr ħlas matul l-amministrazzjoni preċedenti issa qegħdin jirċievu kont ta' Lm70.00 għal dan ix-xogħol li kien sar ħafna xhur u snin ilu?

ONOR.

JOSEF BONNICI: It-talba biex isir il-ħlas imsemmi qed issir skond kif provdut fl-avviż legali nru.

58 ta' l-1999.

EDUKAZZJONI - IMPJEGATI TAĊ-ĊIVIL

L-ONOR.

HELENA DALLI staqsiet lill-Ministru ta' l-Edukazzjoni: Jista' l-Ministru jgħid kemm hemm impjegati taċ-Ċivil li jaħdmu f'dipartimenti li jaqgħu taħt id-dekasteru tiegħu li qed jaħdmu sigħat imnaqqsa?

Jista' jaqsam l-informazzjoni skond l-etajiet u skond l- impjegati humiex irġiel jew nisa?

ONOR.

LOUIS GALEA: Informat li fid-dipartimenti li jaqgħu taħt id- dekasteru tiegħi hemm dawn l-impjegati li qed jaħdmu sigħat imnaqqsa:-

|Dipartiment |Irġiel|Ammon|Etajie| | |/Nisa |t |t | |Diviżjoni ta' |Nisa |6 |bejn | |l-Edukazzjoni | | |31 u | | | | |37 | |Dipartiment |Mara |1 |33 | |ta' | | | | |l-Eżamijiet | | | | |Dipartiment |Nisa |2 |25 u | |tal-Kultura | | |35 |

SIGURTA' SOĊJALI - IMPJEGATI

L-ONOR.

HELENA DALLI staqsiet lill-Viċi Prim Ministru u Ministru għall-Politika Soċjali: Jista' l-Ministru jgħid kemm hemm impjegati taċ- Ċivil li jaħdmu f'dipartimenti li jaqgħu taħt id-dekasteru tiegħu li qed jaħdmu sigħat imnaqqsa?

Jista' jaqsam l-informazzjoni skond l-etajiet u skond l-impjegati humiex irġiel jew nisa?

ONOR.

LAWRENCE GONZI: Tweġiba għall-mistoqsija parlamentari nru.

18818 tpoġġiet fuq il-Mejda tal-Kamra aktar kmieni f'din is-seduta.

GĦAWDEX - IMPJEGATI

L-ONOR.

HELENA DALLI staqsiet lill-Ministru għal Għawdex: Jista' l- Ministru jgħid kemm hemm impjegati taċ-Ċivil li jaħdmu f'dipartimenti li jaqgħu taħt id-dekasteru tiegħu li qed jaħdmu sigħat imnaqqsa?

ONOR.

GIOVANNA DEBONO: Jiena nformata li filministeru għal Għawdex hemm 18-il impjegati nisa u xejn irġiel li qegħdin jaħdmu sigħat imnaqqsa.

Leta' tagħhom tvarja minn 27 sena sa 55 sena, kif jidher fittabella t'hawn taħt

|Eta' |Irgiel|Nisa | |27 |xejn | 1 | |30 |xejn | 1 | |31 |xejn | 3 | |33 |xejn | 1 | |35 |xejn | 2 | |37 |xejn | 2 | |38 |xejn | 1 | |39 |xejn | 2 | |40 |xejn | 1 | |41 |xejn | 2 | |42 |xejn | 1 | |55 |xejn | 1 | |Total |xejn |18 |

OPM - IMPJEGATI

L-ONOR.

HELENA DALLI staqsiet lill-Prim Ministru: Jista' l-Prim Ministru jgħid kemm hemm impjegati taċ-Ċivil li jaħdmu f'dipartimenti li jaqgħu taħt id-dekasteru tiegħu li qed jaħdmu sigħat imnaqqsa?

ONOR.

EDDIE FENECH ADAMI: Ninsab informat li fid-dipartimenti li jaqgħu taħt id-dekasteru tiegħi hemm erba' impjegati taċ-ċivil li jaħdmu sigħat imnaqqsa.

L-impjegati huma kollha nisa u l-etajiet tagħhom ivarjaw bejn it- 28 u l-35 sena.

WOMEN 2000

L-ONOR.

HELENA DALLI staqsiet lill-Viċi Prim Ministru u Ministru għall-Politika Soċjali: B'riferenza għall-indirizz tal-Gvern Malti lill- Konferenza tal-Ġnus Maqgħquda - Women 2000: Gender equality, development and peace for the 21st Century, jista' l-Viċi Prim Ministru jgħid kemm focal points implimentaw gender impact assesments u f'liema dipartimenti?

Jista' jgħid b'liema mod dawn affettwaw ix-xogħol fid-dipartiment konċernati?

ONOR.

LAWRENCE GONZI: Fl-indirizz tal-Gvern Malti lill-Konferenza tal- Ġnus Magħquda - Women 2000 Gender Equality, Development and Peace for the 21st Century, ingħad li ġew żviluppati metodoloġiji sabiex ikunu jistgħu jsiru gender impact assessments u li dawn il-metodoloġiji qed jiġu mplimentati permezz tal-focal points eżistenti fl-istrutturi tal-gvern biex jiġi żgurat li l-policies u l-programmi ma jkunux hemm gender bias.

Ix-xogħol tal-gender focal points hu li jipprovdu l-informazzjoni u jagħtu ideat ta' kif proċeduri u programmi fil-qasam tax-xogħol partikolari tagħhom jistgħu jiġu żviluppati mingħajr gender bias u wara jagħtu sehemhom fl-implimentazzjoni ta' dawk il-proċeduri u programmi.

Il-gender focal points mhumiex responsabbli li jagħmlu huma l-gender impact assessments.

WOMEN 2000

L-ONOR.

HELENA DALLI staqsiet lill-Viċi Prim Ministru u Ministru għall-Politika Soċjali: B'riferenza għax-xogħol magħmul mill-working group li jissemma fl-indirizz tal-Gvern Malti lill-konferenza tal-Ġnus Magħquda - Women 2000: Gender equality, development and peace for the 21st Century - jista' l-Viċi Prim Ministru jgħid x'qed jirriżulta minn dan ix-xogħol?

Jista' jpoġġi rapport tax-xogħol li sar s'issa fuq il-Mejda tal-Kamra?

Jista' jgħid x'azzjoni qed tittieħed biex jitneħħew proviżjonijiet diskriminatorji fil-liġijiet Maltin?

ONOR.

LAWRENCE GONZI: Ir-riżultat tax-xogħol tal-working group hu rapport dwar riċerka, suġġerimenti u proposti rigward liġi ġdida dwar it- tneħħija ta' kull xorta ta' diskriminazzjoni eżistenti fuq bażi ta' sess.

Kopja ta' dan ir-rapport tpoġġiet fuq il-Mejda tal-Kamra aktar kmieni f'din is-seduta.

Qed tittieħed azzjoni biex tiġi abbozzata l-liġi meħtieġa.

ARTIJIET - KIRKOP

L-ONOR.

MARIE LOUISE COLEIRO staqsiet lill-Ministru ta' l-Intern: Jista' l-Ministru jgħid hux veru li dawk li ħadu l-art tal-Knsija u bnew darhom fuqha fl-area magħrufa "Tal-Mentna", f'Ħal Kirkop, ma jistgħux jifdu ċ-ċens, minkejja li fil-kuntratt għandhom id-dritt jagħmlu dan?

Jekk iva, x'inhija r-raġuni għal dan?

ONOR.

TONIO BORG: Qed jirriżulta minn informazzjoni li għandu l-uffiċċju konġunt dwar l-art magħrufa "Tal-Mentna", li tinsab fl-akwati ta` l-Imqabba u mhux Ħal Kirkop, li l-art hija mogħtija b`ċens perpetwu rivedibbli.

Iċ- ċnus perpetwi rivedibbli setgħu jinfdew biss bis-saħħa ta` skema li ħarġet fl-1996.

Għalhekk kull min kien applika, issa li ġie ffirmat il-memorandum of understanding mas-Santa Sede' f`Mejju li għadda, qed jissejjaħ biex jersaq għal kuntratt.

Min ma applikax jew ma kellux xi kondizzjoni speċifika fl-att, ma jistax, fil-preżent, jifdi dan iċ-ċens partikolari.

Peress li l-Onor.

Interpellanti jista` jkun li mhux qed tirriferi għall- art fuq imsemmija, hija mitluba li tagħti aktar dettalji sabiex tingħata risposta adegwata.

ANZJANI - MEMBRI FUQ IL-BORD

L-ONOR.

MARIE LOUISE COLEIRO staqsiet lill-Viċi Prim Ministru u Ministru għall-Politika Soċjali: B'riferenza għall-mistoqsija parlamentari numru 13948, jista' l-Viċi Prim Ministru jgħid min huma dawk il-membri f'dawn il-bordijiet li għandhom is-servizz ta' karozza tal-kiri mħallsa mill-gvern jew ta' karozza tal-gvern?

Għaliex?

ONOR.

LAWRENCE GONZI: Ninsab informat li m'hemm l-ebda membru tal- bordijiet, li saret riferenza għalihom, li għandhom l-użu ta' karozza tal- kiri jew tal-gvern a bażi tal-fatt li huma membri ta' dawn l-istess bordijiet.

Dawk il-membri li għandhom tali użu qed jagħmlu hekk skond il- kondizzjonijiet tax-xogħol prinċipali tagħhom.

AMBJENT - KONSULENTI

L-ONOR.

CHARLES BUHAGIAR staqsa lill-Ministru għall-Ambjent: B'riferenza għar-risposta għall-mistoqsia parlamantari numru 18598, jista' l-Ministru jagħti aktar dettalji dwar iż-żewġ kuntratti ta' konsulenza meħtieġa lid-ditta architecture project?

ONOR.

FRANCIS ZAMMIT DIMECH: Id-dettalji tal-kuntratti mal-konsulenti architecture project:

Berġa ta' Kastilja

Il-kuntratt huwa għal xogħlijiet relatati ma' proġetti ta' riabilitazzjoni fil-berġa ta' Kastilja, li jinkludi refurbishment tal-pjan terran kollu, mużew għall-kollezzjoni tal-Maiolica fil-basement, pavimentar tal-bitħa interna, installazjoni ta' żewġ settijiet ta' lifts u fire escape staircase, ri-organizzazzjoni tat-tieni sular okkupat mis-Segretarjat tal- Prim Ministru, xogħol ta' restawr tal-bitħa nterna u refurbishment tat- toilets f'kull sular.

Il-kuntratt formali ġie ffirmat f'Settembru 1996 għalkemm il-konsulenti bdew jagħtu s-servizz tagħhom żmien qabel.

Dan il- kuntratt jintemm meta jitlesta x-xogħol.

Il-konsulenti huma meħtieġa li jippreparaw sketches, stimi tax-xogħol, jissottomettu applikazzjonijiet lill-awtoritajiet konċernati, jippreparaw working drawings, speċifikazzjonijiet u bills of quantities, iħejju rapport fuq l-offerti, iwettqu superviżjoni waqt ix-xogħol, u jħejju ċertifikati tax-xogħol u reviżjonijiet oħra.

Ta' dan ix-xogħol il-konsulenti huma mħallsa bir-rata ta' 9.5% fuq il-valur tax-xogħol, li hija r-rata kurrenti tal-gvern għal xogħol u responsabbilitajiet oħra.

Triq ir-Repubblika

Il-kuntratt mal-konsulenti architecture project huwa għal urban renewal ta' Triq ir-Repubblika bejn Triq Nofsinhar u Triq it-Teatru l-Antik.

Ix- xogħlijiet jinkludu upgrading tal-pavimentar, installazzjoni ta' sistema ġdida ta' dawl tat-triq u street furniture.

Il-konsulenti huma mitluba li jimxu mar-rakkmandazzjonijiet magħmula mill-bord ta' għażla għall- kompetizzjoni ta' disinn urban li saret f'Diċembru 1997 u li għaliha ġie magħżul id-disinn ippreżentat mill-architecture project.

Il-kuntratt ingħata f'Marzu 1998 u jintemm meta jispiċċa x-xogħol.

Architecture project huma meħtieġa li jippreparaw sketches, stima tax- xogħol, jissottomettu applikazzjonijiet lill-awtoritajiet konċernati, jippreparaw working drawings, speċifikazzjonijiet u bills of quantities, iħejju rapport fuq l-offerti, iwettqu superviżjoni waqt ix-xogħol u jħejju ċertifikati tax-xogħol u reviżjonijiet oħra.

Ta' dan ix-xogħol il- konsulenti huma mħallsa bir-rata ta' 5% fuq il-valur tax-xogħol.

SIĠĠIEWI - BOZZA

L-ONOR.

CHARLES BUHAGIAR staqsa lill-Ministru għas-Servizzi Ekonomiċi: Jista' l-Ministru jgħid f'liema stadju waslet it-talba għal twaħħil ta' bozza pubblika fis-Siġġiewi (1300/36/2/67)?

ONOR.

JOSEF BONNICI: Il-file imsemmi fil-mistoqsija jirriferi għal Mellieħa u mhux għas-Siġġiewi.

Għaldaqstant biex issir l-investigazzjoni neċessarja, hemm bżonn ta' aktar informazzjoni.

GĦAWDEX - NIES LI QASMU BEJN MALTA/GĦAWDEX

L-ONOR.

MARIO GALEA staqsa lill-Ministru għal Għawdex: Tista' l- Ministru ġentilment tgħid kemm qasmu nies għal Għawdex din is-sena xahar b'xahar?

Kemm qasmu karozzi, xahar b'xahar?

ONOR.

GIOVANNA DEBONO: L-informazzjoni mitluba mill-Onor.

Interpellant hija mogħtija hawn taħt: |Xahar |Numru ta' |Numru ta' | | |Passiġġieri |Vetturi | |Jannar |151,700 |41,023 | |Frar |159,953 |42,260 | |Marzu |228,545 |54,687 | |April |276,190 |60,689 | |Mejju |274,983 |62,465 | |Ġunju |276,933 |63,584 | |Lulju |353,070 |80,214 | |Awissu |406,478 |91,054 | |Total |2,127,852 |495,976 |

PA - ENFORCEMENT NOTICES

L-ONOR.

MARIO GALEA staqsa lill-Ministru ta' l-Intern: Jista' l- Ministru jagħti n-numru ta' enforcement notices li ħarġet l-Awtorita' ta' l- Ippjanar, sena b'sena, kemm ilha mwaqqfa?

Kemm minnhom kienu Malta u kemm kienu Għawdex?

Kien hemm xi każ ta' enforcement order f'Kemmuna?

ONOR.

TONIO BORG: Ninsab informat li n-numru ta` enforcement notices maħruġa mill-awtorita` ta` l-ippjanar sena b`sena hu kif jidher hawn taħt : -

| |19|199|199|199|199|19|19|200|To| | |93|4 |5 |6 |7 |98|99|0* |ta| | | | | | | | | | |l | |Mal|34|463|713|1,3|1,2|1,|1,|665|6,| |ta |9 | | |27 |12 |17|02| |93| | | | | | | |6 |5 | |0 | |Goz|14|243|242|372|199|24|19|139|1,| |o |4 | | | | |4 |0 | |77| | | | | | | | | | |3 | |Com|1 |1 |- |- |2 |- |- |- |4 | |ino| | | | | | | | | | |Tot|49|707|955|1,6|1,4|1,|1,|804|8,| |al |4 | | |99 |13 |42|21| |70| | | | | | | |0 |5 | |7 |

* Sal-31 ta` Lulju

AIR MALTA - DIRETTURI

L-ONOR.

MARIO GALEA staqsa lill-Ministru għas-Servizzi Ekonomiċi: Jista' l-Ministru jagħti l-lista tad-diretturi tal-kumpanniji kollha sussidjarji ta' l-Air Malta?

Meta inħatru l-ewwel darba u meta ġie mġedded (jekk hu l-każ) l-appointment tagħhom?

ONOR.

JOSEF BONNICI: L-informazzjoni mitluba tpoġġiet fuq il-Mejda tal- Kamra aktar kmieni f'din is-seduta.

HELPLINE GĦAL TFAL ABBUŻATI

L-ONOR.

MARIO GALEA staqsa lill-Viċi Prim Ministru u Ministru għall- Politika Soċjali: Jista' l-Viċi Prim Ministru jgħid kemm ilu mwaqqaf il- helpline għat-tfal abbużati jew dawk li jkunu jenħtieġu l-għajnuna?

Kif inhu mmexxi, minn min u kemm għandu volontiera?

Kemm daħlu telefonati fl- 1998, 1999 u tul din is-sena?

Bejn wieħed u ieħor għalfejn intalbet l- għajnuna?

ONOR.

LAWRENCE GONZI: Tabella bl-informazzjoni mitluba tpoġġiet fuq il- Mejda tal-Kamra aktar kmieni f'din is-seduta.

TFAL ABBUŻATI

L-ONOR.

MARIO GALEA staqsa lill-Ministru ta' l-Edukazzjoni: Jista' l-Ministru jgħid jekk kienx hemm każi ta' abbuż mit-tfal fl-iskejjel tul dawn l-aħħar ħames snin (din is-sena inkluża)?

X'proċeduri jsegwi f'każi ta' rapporti bħal dawn id-Dipartiment ta' l-Edukazzjoni?

Jekk kien hemm każi ta' abbuż, x'tip ta' abbuż kien rapportat u x'kienet l-eta' medja tat-tfal li soffrew l-abbuż?

ONOR.

LOUIS GALEA: Informat li ċ-child safety services, fi ħdan id- dipartiment ta' l-istudent services and International relations fid- diviżjoni ta' l-edukazzjoni beda jagħti servizz fil-qasam ta' l-abbuż fuq it-tfal mill-31 ta' Jannar, 2000 u minn dik id-data biss bdiet tinżamm informazzjoni.

Referrals bejn it-31 ta' Jannar u t-18 ta' Mejju 2000, kien hemm 43 referrals, imma ma kienx hemm, s'issa riżultat ta' abbuż fuq it- tfal.

Meta jinqala` xi rapport, il-proċeduri mniżżla fil-ktieb child protection - procedures for schools jiġu segwiti.

Ma kienx hemm riżultati ta' abbuż s'issa.

ABBUŻ FUQ IT-TFAL

L-ONOR.

MARIO GALEA staqsa lill-Ministru tal-Ġustizzja u Gvern Lokali: Jista' l-Ministru jgħid tul l-1999 u tul din is-sena, kemm ġew deċiżi każi li jikkonċernaw abbuż fuq it-tfal mill-qrati ta' Malta u Għawdex?

Kemm instabu ħatja u fiex kien jikkonsisti l-abbuż?

ONOR.

AUSTIN GATT: Mill-1 ta` Jannar, 1999 sa l-24 ta` Awissu, 2000 fil- Qorti tal-Maġistrati (Malta) ġew ipprezentati 33 każ fejn 36 persuna kienu akkużati b`diversi abbużi fuq minuri.

Fil-Qorti tal-Maġistrati (Għawdex) kien hemm żewġ każi, wieħed fl-1999 u ieħor fl-2000 li għadhom pendenti.

Matul l-istess perijodu ġew deċiżi seba' każi fil-qorti tal-magistrati (Malta) fejn disgħa persuni ġew misjuba ħatja.

Fil-qorti kriminali kien hemm tliet ġurijiet li jikkonċernaw abbuż fuq minuri.

F`ġuri minnhom akkużat ġie lliberat; F'ġuri ieħor l-akkużat ġie misjub ħati b`deċiżjoni tat-18 ta` Marzu, 2000.

Din id-decizjoni hemm appell pendenti minnha.

Hemm ġuri ieħor pendenti li għadu fi stadju ta` appell minn eċċezzjonijiet preliminari.

Fil-25 ta` Ġunju, 1999 il-qorti ta` l-appell kriminali (inferjuri) kkonfermat sentenza ta` ħtija mogħtija mill-qorti tal-magistrati (Malta).

L-akkużi jvarjaw bejn u/jew korruzzjoni, sekwestru tal-persuna, offiżi fuq il-pudur, theddid, prostituzzjoni, stupru, stupru bi vjolenza, stupru minn axxendent u stupru minn axxendent mid-demm - dejjem fil-konfront ta` minuri.

DIPARTIMENT TAT-TEŻOR

L-ONOR.

LEO BRINCAT staqsa lill-Ministru tal-Finanzi: Jista' l- Ministru jgħid jekk sarux xi attentati biex jissaħħaħ id-dipartiment tat- teżor tal-gvern?

ONOR.

JOHN DALLI: Ngħarraf lill-Onor.

Interpellant li fi ħdan il- ministeru tal-finanzi jopera d-direttorat tas-servizzi korporattivi biex jikkoordina l-operat tad-dipartimenti li jifformaw parti mid-dekasteru tal- ministeru tal-finanzi u jieħu l-miżuri għat-tisħiħ ta' dawn id- dipartimenti.

Għalkemm it-teżor jiddependi ħafna mill-prioritajiet li jfassal id-direttorat tas-servizzi korporattivi, id-dipartiment tat-teżor jieħu inizjattivi huwa stess bil-għan li tissaħħaħ l-istruttura fid-diversi oqsma tad-dipartiment.

BANEK - DEPOSIT PROTECTION SCHEME

L-ONOR.

LEO BRINCAT staqsa lill-Ministru tal-Finanzi: Jista' l- Ministru jgħid meta l-gvern beħsiebu jilleġiżla dwar id-deposit protection scheme tal-banek kif ukoll dwar l-investors' compensation scheme?

ONOR.

JOHN DALLI: Ngħarraf lill-Onor.

Interpellant li wara preparazzjonijiet preliminari interni, f'dawn l-aħħar xhur il-bank ċentrali waqqaf working group flimkien ma' rappreżentanti tal-banek biex jistudja x'tip ta' deposit protection scheme għandha tiġi rrakomandata għal Malta.

Il-working group avvanza ħafna fix-xogħol tiegħu.

Hekk kif tiġi stabbilita t-tip ta' protection scheme u l-mod kif għandha titħaddem, tiġi drafted il- liġi.

Il-bank ċentrali jikkalkulha li l-ewwel draft tal-liġi għandha titlesta għal nofs l-2001, filwaqt li l-investors compensation scheme, għandha tiġi mplimentata mill-MFSC matul is-sena 2002.

Il-preparazzjoni tax- xogħol tlesta u ċ-ċentu ħareġ rapport fuq dan is-suġġett.

Hu maħsub li l-managment taż-żewġ skemi għandu jkun komuni għalkemm l- għanjiet huma differenti.

DJAR - XIRI

L-ONOR.

MARIE LOUISE COLEIRO staqsiet lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid fuq liema bażi nħaddmu l-prezzijiet għax-xiri tal-postijiet tal-gvern f'Pembroke u li ġew offruti lir-residenti?

ONOR.

LAWRENCE GONZI: Il-prezz tax-xiri ta' l-appartamenti u garaxxijiet tal-gvern jinħadem billi jiġi kkalkolat kemm jiswa l-proġett biex jinbena, inkluż spejjeż għad-drenaġġ, landscaping, stallazzjoni ta' lifts, bini ta' substations tad-dawl, akkwist ta' l-art, eċċ.

L-ispejjeż jiġu maqsuma fuq l-appartamenti u l-garaxxijiet skond il- kobor tagħhom.

Mill-prezz ta' l-appartamenti jitnaqqas is-sussidju.

TRADE LICENSING UNIT

L-ONOR.

LEO BRINCAT staqsa lill-Ministru għas-Servizzi Ekonomiċi: Jista' l-Ministru jgħid meta twaqqaf it-trade licensing unit?

Minn min huwa kompost u kif inhuwa kompost?

ONOR.

JOSEF BONNICI: Dan il-unit għadu ma twaqqafx.

TFAL B'DIŻABILITA'

L-ONOR.

MARIE LOUISE COLEIRO staqsiet lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid x'arranġamenti se jsiru biex tfal bi bżonnijiet speċjali li jmorru fl- iskejjel tal-Knisja jiġu moqdija bi trasport bħal dawk it-tfal li jmorru fl- iskejjel tal-gvern?

ONOR.

LAWRENCE GONZI: Tfal b'diżabilita' li jattendu skejjel speċjali tal-gvern għandhom trasport speċjali pprovdut mill-istess skejjel, filwaqt li tfal b'diżabilita' li jattendu skejjel regolari, jew jagħmlu użu mit- trasport ta' skejjel regolari jew mit-trasport speċjali pprovdut mill- fondazzjoni trasport għall-ħajja aktar indipendenti.

Arranġamenti għat-trasport għall-iskejjel tat-fal bi bżonnijiet speċjali jsiru mill-ministeru ta' l-edukazzjoni.

Għalhekk nitlob lill-Onor.

Interpellanti tirriferi l-mistoqsija tagħha lill-Ministru konċernat.

FINANCIAL INTELLIGENCE UNIT

L-ONOR.

LEO BRINCAT staqsa lill-Ministru tal-Finanzi: Jista' l- Ministru jgħid fiex waslu l-pjani tal-gvern li jwaqqaf finacial intelligence unit?

Kif inhi maħsuba li tkun il-kompożizzjoni tiegħu?

ONOR.

JOHN DALLI: Ngħarraf lill-Onor.

Interpellant li l-working group kompost minn rappreżentant kull wieħed mill-bank ċentrali, ċ-ċentru għas- servizzi finanzjarji, l-uffiċċju ta' l-avukat ġenerali u l-pulizija għadu kif ħejja rapport dwar rakkmandazzjonijiet għat-twaqqif ta' financial intelligence unit.

Għal dan il-għan il-working group ikkonsulta ma' organizzazzjonijiet internazzjonali u financial intelligence units oħra sabiex il-unit f'Malta ikun f'livell mħaddma u aċċettata internazzjonalment.

Naturalment dan irid japplika għal kondizzjonijiet tal- pajjiż.

Ir-rapport għadu kif ġie ppreżentat lili (Ministru tal-Finanzi) u għad iris jiġi diskuss mal-membri tal-working group u l-organizzazzjonijiet involuti.

Għalhekk mhux għaqli li f'dan l-istadju jiġu żvelati dawn ir- rakkmandazzjonijiet dwar il-kompożizzjoni tal-unit u affarijiet oħra.

Żgur li l-unit se jkun ta' tip amministrattiv li jkun jista jopera b'mod indipendenti.

Aktar informazzjoni tkun tista tingħata aktar tard.

Hu maħsub li l-unit jitwaqqaf matul l-2001 wara li tiġi approvata l-liġi adegwata għal dan il-għan.

STATE AID MONITORING BOARD

L-ONOR.

LEO BRINCAT staqsa lill-Ministru għas-Servizzi Ekonomiċi: Jista' l-Ministru jgħid meta kellu jitwaqqaf l-istate aid monitoring board?

Meta fil-fatt se jitwaqqaf u x'ser tkun il-ħidma prospettiva tiegħu?

ONOR.

JOSEF BONNICI: L-istate aid monitoring board twaqqaf b'effett mit- 3ċ ta' Ġunju, 2000.

It-terms of reference ta' dan il-bord huma elenkati fiċ-ċirkolari nru.

26 ta' din is-sena maħruġa mis-segretarju permanenti fl- uffiċċju tal-prim ministru, u li kopja tagħha tpoġġiet fuq il-Mejda tal- Kamra aktar kmieni f'din is-seduta.

UFFIĊĊJU TAL-KOMPETIZZJONI ĠUSTA

L-ONOR.

LEO BRINCAT staqsa lill-Ministru għas-Servizzi Ekonomiċi: Billi l-liġi tal-kompetizzjoni hija fuq l-agenda futura tal-Parlament, jista' l-Ministru jqiegħed fuq il-Mejda tal-Kamra kopja ta' l-operations review li saret ta' l-uffiċċju għal-kompetizzjoni ġusta?

ONOR.

JOSEF BONNICI: Xhur ilu l-ministeru għas-servizzi ekonomiċi nieda eżerċizzju, taħt l-għamla ta' operations review, maħsuba sabiex titfassal struttura ġdida għall-ministeru b'mod li dan ikun f'qagħda aħjar li jkopri b'mod effettiv il-funzjonijiet diversi, li għalihom huwa responsabbli.

Dan l-eżerċizzju għandu jitqies bħala proċess, li fil-fatt għadu għaddej anki fil-preżent hekk kif qed tiġi mplimentata struttura ġdida għall- ministeru għas-servizzi ekonomiċi.

QORMI - INFESTAZZJONI

L-ONOR.

MARIE LOUISE COLEIRO staqsiet lill-Ministru tas-Saħħa: Jista' l-Ministru jgħid x'qiegħed jagħmel kontra l-infestazzjoni li hemm ta' grieden fl-akwata ta' Triq Nikol Baldacchino, Ħal Qormi?

ONOR.

LOUIS DEGUARA: Informat li ħaddiema tad-dipartiment tas-saħħa jagħmlu trattamenti regolari madwar Malta kollha.

Ħal Qormi kien ġie l- aħħar ittrattat bil-velenu għal kontra il-ġrieden f'Jannar.

Għaldaqstant it-triq indikata ġiet spezjonata llum 13 ta` Settembru, 2000 minn uffiċjali tar-rodent control u saru -trattamenti neċessarji għal kontra il-ġrieden.

Se jibqa` jiġi mqiegħed velenu fuq bażi regolari fil-lok indikat sakemm tiġi kkontrollata l-problema.

QORMI - INFESTAZZJONI

L-ONOR.

MARIE LOUISE COLEIRO staqsiet lill-Ministru għall-Ambjent: Jista' l-Ministru jgħid x'qiegħed jagħmel kontra l-infestazzjoni li hemm ta' ġrieden fl-akwata ta' Triq Nikol Baldacchino, Ħal Qormi?

ONOR.

FRANCIS ZAMMIT DIMECH: Nitlob lill-Onor.

Interpellant jagħmel din il-mistoqsija lill-Ministru konċernat.

GĦAJN DWIELI - ŻUNTIER TAL-KNISJA

L-ONOR.

JASON AZZOPARDI staqsa lill-Ministru għat-Trasport u Komunikazzjoni: Jista' l-Ministru jekk jogħġbu jintervjeni sabiex il- biċċa tat-triq li hemm quddiem iż-żuntier tal-Knisja ta' Għajn Dwieli (bejn iż-żuntier u l-bankina) tiġi slivellata għaliex tant qed jinġabar ilma tax- xita f'din ir-roqgħa li huwa impossibbli għan-nies li wara xi ħalba xita, jitilgħu t-taraġ ta' quddiem l-imsemmi żuntier u b'riskju ta' xi inċident tat-traffiku?

ONOR.

ĊENSU GALEA: Tajt struzzjonijiet lid-dipartiment tat-toroq biex jesegwixxi x-xogħlijiet meħtieġa ħalli jiġi eliminat dan l-inkonvenjent.

TOROQ - ASFALTAR

L-ONOR.

JASON AZZOPARDI staqsa lill-Ministru għat-Trasport u Komunikazzjoni: Jista' l-Ministru jekk jogħġbu jikkonferma li x-xogħol ta' asfaltar fuq Triq Joseph Burlo', se jinbeda sa tmiem din is-sena?

ONOR.

ĊENSU GALEA: Nirriferi lill-Onor.

Interpellant għar-risposta għall- mistoqsija parlamentari numru 18840.

IMPJIEGI

L-ONOR.

JASON AZZOPARDI staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid huwiex possibbli li jiġu ndikati ż-żidiet fin-numru ta' mpjiegi f'dawk il- kumpanniji li jipproduċu prodotti li ġew effettwati bit-tneħħija tal-levies matul l-1999 u l-2000?

ONOR.

LAWRENCE GONZI: Ninsab informat li bit-tneħħija tal-levies fl-1 ta' Ottubru, 1999 u fl-1 ta' Jannar 2000, ġew effettwati 95 ażjenda.

Sa l- aħħar ta' Awissu 2000, in-numru totali ta' mpjegati f'dawn il-95 ażjenda kien ta' 71 aktar milli kien fl-aħħar ta' Settembru 1999.